ΕΓΓΡΑΦΟ 185, Η ΔΙΚΗ ΕΝΩΠΙΟΝ ΤΟΥ ΠΙΛΑΤΟΥ | Το Βιβλίο της Ουράντια | Ουράντια Ίδρυμα\n‹ ΕΓΓΡΑΦΟ 184, ΕΝΩΠΙΟΝ ΤΟΥ ΔΙΚΑΣΤΗΡΙΟΥ ΣΑΝΧΕΝΤΡΙΝ up ΕΓΓΡΑΦΟ 186, ΑΜΕΣΩΣ ΠΡΙΝ ΤΗ ΣΤΑΥΡΩΣΗ ›\nΗ ΔΙΚΗ ΕΝΩΠΙΟΝ ΤΟΥ ΠΙΛΑΤΟΥ\n(1987.1) 185:0.1 Λίγο μετά τις έξι το πρωί της Παρασκευής, 7 Απριλίου 30 μ.Χ., ο Ιησούς μεταφέρθηκε ενώπιον του Πιλάτου, του Ρωμαίου έπαρχου που κυβερνούσε την Ιουδαία, τη Σαμάρεια και την Ιδουμαία κάτω από την άμεση επίβλεψη του Ρωμαίου κυβερνήτη της Συρίας. Ο Κύριος οδηγήθηκε ενώπιον του Ρωμαίου κυβερνήτη από τους φρουρούς του ναού, δεμένος και συνοδευόταν από πενήντα περίπου κατηγόρους, συμπεριλαμβανομένου του σώματος των Σανχεντρίν (κυρίως Σαδδουκαίους), τον Ιούδα τον Ισκαριώτη και τον αρχιερέα Καϊάφα, και από τον απόστολο Ιωάννη. Ο Άννας δεν παρουσιάστηκε ενώπιον του Πιλάτου.\n(1987.2) 185:0.2 Ο Πιλάτος είχε σηκωθεί και ήταν έτοιμος να υποδεχτεί την ομάδα αυτή των πρωινών επισκεπτών, όντας ενημερωμένος από εκείνους που είχαν εξασφαλίσει τη συγκατάθεσή του το προηγούμενο βράδυ, για να χρησιμοποιήσουν τους Ρωμαίους στρατιώτες στη σύλληψη του Γιου του Ανθρώπου, ότι θα έφερναν τον Ιησού ενώπιόν του νωρίς το πρωί. Η δική είχε οριστεί να λάβει χώρα μπροστά από το πραιτώριο, μια προσθήκη στο φρούριο της Αντώνια, όπου ο Πιλάτος και η σύζυγός του είχαν κάνει αρχηγείο τους όταν σταμάτησαν στην Ιερουσαλήμ.\n(1987.3) 185:0.3 Αν και ο Πιλάτος διεξήγαγε μεγάλο μέρος της ανάκρισης του Ιησού μέσα στις αίθουσες του πραιτωρίου, η δημόσια δίκη έγινε έξω στα σκαλοπάτια που οδηγούσαν στην κύρια είσοδο. Αυτό ήταν μια παραχώρηση προς τους Ιουδαίους, που αρνιόντουσαν να εισέλθουν σε οποιοδήποτε κτίριο των εθνικών, όπου μπορεί να χρησιμοποιούσαν μαγιά την ημέρα αυτή της προετοιμασίας για το Πάσχα. Τέτοια συμπεριφορά θα τους καθιστούσε όχι μόνο ακάθαρτους και ως εκ τούτου θα τους εμπόδιζε να συμμετάσχουν στην απογευματινή γιορτή των ευχαριστιών, αλλά θα τους εξανάγκαζε να υποστούν τελετουργίες καθαρμού μετά τη δύση του ήλιου, προτού αποκτήσουν το δικαίωμα να συμμετάσχουν στο δείπνο του Πάσχα.\n(1987.4) 185:0.4 Καίτοι αυτοί οι Ιουδαίοι δεν ενοχλούντο καθόλου από τη συνείδησή τους, καθώς μηχανορραφούσαν για να πετύχουν το δικαστικό φόνο του Ιησού, ήταν παρ’ όλα αυτά προσεκτικοί, αναφορικά με αυτά τα θέματα της τελετουργικής καθαρότητας και της παραδοσιακής ομαλότητας. Και οι Ιουδαίοι δεν ήταν οι μόνοι που απέτυχαν να αναγνωρίσουν τις ουράνιες και ιερές υποχρεώσεις μιας θεϊκής φύσης, ενώ έδιναν σχολαστική προσοχή σε πράγματα μηδαμινής σημασίας για την ανθρώπινη ευημερία μέσα στο χρόνο και την αιωνιότητα.\n1. Ο ΠΟΝΤΙΟΣ ΠΙΛΑΤΟΣ\n(1987.5) 185:1.1 Αν ο Πόντιος Πιλάτος δεν είχε υπάρξει ένας μετριοπαθής καλός κυβερνήτης των ελασσόνων επαρχιών, ο Τιβέριος μετά βίας θα τον άφηνε να παραμένει έπαρχος της Ιουδαίας επί δέκα χρόνια. Αν και ήταν ένας αρκετά καλός διοικητής, ήταν ηθικά δειλός. Δεν ήταν αρκετά μεγάλος άνδρας για να καταλάβει τη φύση του καθήκοντός του σαν κυβερνήτη των Ιουδαίων. Απέτυχε να αντιληφθεί το γεγονός ότι οι Εβραίοι είχαν μια αληθινή θρησκεία, μια πίστη για την οποία ήταν πρόθυμοι να πεθάνουν, και ότι εκατομμύρια εκατομμυρίων από αυτούς, σκορπισμένοι εδώ κι εκεί σε όλη την αυτοκρατορία, θεωρούσαν την Ιερουσαλήμ σαν τον ιερό τόπο της πίστης τους και εκτιμούσαν το Σανχεντρίν σαν το ανώτατο δικαστήριο στη γη.\n(1988.1) 185:1.2 Ο Πιλάτος δεν αγαπούσε τους Ιουδαίους, και αυτή η βαθιά εδραιωμένη έχθρα άρχισε να εκδηλώνεται από νωρίς. Από όλες τις Ρωμαϊκές επαρχίες, καμία δεν ήταν περισσότερο δύσκολη στη διακυβέρνηση από την Ιουδαία. Ο Πιλάτος δεν κατάλαβε ποτέ αληθινά τα προβλήματα που προέκυπταν από τη διαχείριση των Ιουδαίων και, επομένως, πολύ γρήγορα κατά τη διάρκεια που διετέλεσε κυβερνήτης, διέπραξε μια σειρά σχεδόν μοιραίων και παρ’ ολίγον φονικών γκαφών. Και ήταν οι γκάφες αυτές που έδωσαν τόση δύναμη στους Ιουδαίους επάνω του. Όταν ήθελαν να επηρεάσουν τις αποφάσεις του, το μόνο που είχαν να κάνουν ήταν να απειλήσουν με μια εξέγερση και ο Πιλάτος αμέσως συνθηκολογούσε. Και αυτή η προφανής αναποφασιστικότητα ή έλλειψη ηθικού αναστήματος, του έπαρχου οφειλόταν κυρίως στην ανάμνηση ενός πλήθους αντιπαραθέσεων που είχε παλαιότερα με τους Ιουδαίους και επειδή κάθε φορά τον είχαν κατά τον χειρότερο τρόπο συντρίψει. Οι Ιουδαίοι γνώριζαν ότι ο Πιλάτος τους φοβόταν και φοβόταν για τη θέση του μπροστά στον Τιβέριο, και αυτοί χρησιμοποιούσαν αυτή τη γνώση, φέρνοντας σε πολύ μειονεκτική θέση τον κυβερνήτη, σε πολλές περιστάσεις.\n(1988.2) 185:1.3 Η δυσαρέσκεια του Πιλάτου για τους Ιουδαίους προερχόταν από έναν αριθμό άτυχων αντιπαραθέσεων. Πρώτον, απέτυχε να πάρει σοβαρά τη βαθιά εδραιωμένη προκατάληψή τους εναντίον όλων των εικόνων σαν συμβόλων ειδωλολατρικής λατρείας. Συνεπώς επέτρεψε στους στρατιώτες του να εισβάλλουν στην Ιερουσαλήμ χωρίς να αφαιρέσουν τις εικόνες του Καίσαρα από τα λάβαρά τους, όπως ήταν πρακτική των Ρωμαίων στρατιωτών από τους προκατόχους του. Μια μεγάλη αντιπροσωπεία Ιουδαίων περίμενε τον Πιλάτο επί πέντε μέρες, εκλιπαρώντας τον να αφαιρέσει τις εικόνες αυτές από τα στρατιωτικά λάβαρα. Αρνήθηκε απερίφραστα να υποχωρήσει στην παράκλησή τους και τους απείλησε με άμεσο θάνατο. Ο ίδιος ο Πιλάτος, όντας σκεπτικιστής, δεν κατάλαβε ότι οι άνθρωποι με βαθιά θρησκευτικά αισθήματα δεν δίσταζαν να πεθάνουν για τις θρησκευτικές πεποιθήσεις τους. Και έτσι φοβήθηκε όταν οι Ιουδαίοι παρατάχθηκαν απείθαρχα μπροστά στο παλάτι του, έσκυψαν το κεφάλι τους στο έδαφος και προειδοποίησαν ότι ήταν έτοιμοι να πεθάνουν. Ο Πιλάτος κατάλαβε τότε ότι είχε κάνει μια απειλή την οποία δεν ήταν πρόθυμος να εκτελέσει. Υποχώρησε, διέταξε να αφαιρέσουν τις εικόνες από τα λάβαρα των στρατιωτών της Ιερουσαλήμ, και από εκείνη την ημέρα βρέθηκε σε μεγάλο βαθμό υποχείριο των παραξενιών των Ιουδαίων αρχηγών, που με αυτό τον τρόπο ανακάλυψαν την αδυναμία του να κάνει απειλές τις οποίες φοβόταν να εκτελέσει.\n(1988.3) 185:1.4 Ο Πιλάτος στη συνέχεια αποφάσισε να κερδίσει πάλι το χαμένο κύρος του και έτσι τοποθέτησε τους θυρεούς του αυτοκράτορα, όπως συνήθιζαν να χρησιμοποιούν στη λατρεία του Καίσαρα, στα τείχη του ανακτόρου του Ηρώδη στην Ιερουσαλήμ. Όταν οι Ιουδαίοι διαμαρτυρήθηκαν, ήταν ανένδοτος. Όταν αρνήθηκε να ακούσει τις διαμαρτυρίες τους, αυτοί έκαναν γρήγορα έκκληση στη Ρώμη και ο αυτοκράτορας διέταξε να αφαιρεθούν αμέσως οι θυρεοί. Και τότε είχαν τον Πιλάτο σε λιγότερη υπόληψη από πρωτύτερα.\n(1988.4) 185:1.5 Κάτι άλλο που τον έφερε σε μεγάλη δυσμένεια στους Ιουδαίους ήταν ότι τόλμησε να πάρει χρήματα από το ταμείο του ναού για να πληρώσει την κατασκευή ενός νέου υδραγωγείου ώστε να εφοδιάσει με περισσότερο νερό τα εκατομμύρια επισκεπτών της Ιερουσαλήμ την εποχή των μεγάλων θρησκευτικών εορτών. Οι Ιουδαίοι διατηρούσαν την πεποίθηση ότι μόνο το Σανχεντρίν μπορούσε να δαπανήσει τα έσοδα του ναού, και δεν έπαψαν ποτέ να καταφέρονται κατά του Πιλάτου για τη θρασύτατη διακυβέρνησή του. Καμιά εκατοστή βίαιες στάσεις και αιματοχυσίες προκλήθηκαν από αυτή την απόφαση. Το τελευταίο από αυτά τα σοβαρά ξεσπάσματα είχε να κάνει με τη σφαγή μιας μεγάλης ομάδας Γαλιλαίων καθώς αυτοί προσεύχονταν στο βωμό.\n(1988.5) 185:1.6 Είναι σημαντικό ότι, ενώ αυτός ο αμφιταλαντευόμενος Ρωμαίος κυβερνήτης θυσίασε τον Ιησού από το φόβο του για τους Ιουδαίους και για να προστατεύσει τη θέση του, τελικά εκθρονίστηκε, εξ αιτίας της αχρείαστης σφαγής των Σαμαρειτών σε συνδυασμό με την πρόφαση του ψεύτικου Μεσσία, επειδή έστειλε στρατεύματα στο Όρος Γεριζίμ, όπου ισχυριζόταν ότι ήταν θαμμένη η Κιβωτός της Διαθήκης. Και ξέσπασαν άγριες διαδηλώσεις όταν απέτυχε να αποκαλύψει τη μυστική θέση της ιερής Κιβωτού, όπως είχε υποσχεθεί. Εξ αιτίας αυτού του επεισοδίου ο κυβερνήτης της Συρίας διέταξε την επιστροφή του Πιλάτου στη Ρώμη. Ο Τιβέριος πέθανε ενόσω ο Πιλάτος όδευε προς τη Ρώμη, και δεν ξανατοποθετήθηκε έπαρχος της Ιουδαίας. Ποτέ δεν συνήλθε από τη θλιβερή αποδοκιμασία ότι είχε συγκατανεύσει στη σταύρωση του Ιησού. Κι επειδή δεν είχε την εύνοια του νέου αυτοκράτορα, αποσύρθηκε στην επαρχία της Λωζάννης, όπου στη συνέχεια αυτοκτόνησε.\n(1989.1) 185:1.7 Η Κλαυδία Πρόκουλα, η γυναίκα του Πιλάτου, είχε ακούσει πολλά για τον Ιησού από τις πληροφορίες της παρακοιμώμενης δούλας της, που ήταν Φοίνισσα πιστή του ευαγγελίου της βασιλείας. Μετά το θάνατο του Πιλάτου, η Κλαυδία καταφανώς ασχολήθηκε με τη διάδοση των καλών νέων.\n(1989.2) 185:1.8 Και όλα αυτά εξηγούν πολύ αυτά που συνέβησαν αυτό το τραγικό απόγευμα της Παρασκευής. Είναι εύκολο να καταλάβει κανείς γιατί οι Ιουδαίοι τόλμησαν να διατάξουν τον Πιλάτο – να τον σηκώσουν από τις έξι για να δικάσει τον Ιησού – και γιατί επίσης δεν δίστασαν να τον απειλήσουν ότι θα τον κατηγορούσαν για προδοσία στον αυτοκράτορα αν τολμούσε να αρνηθεί την απαίτησή τους για το θάνατο του Ιησού.\n(1989.3) 185:1.9 Ένας αξιόλογος Ρωμαίος κυβερνήτης που δεν είχε ανακατευθεί με μειονεκτικό τρόπο με τους άρχοντες των Ιουδαίων δεν θα επέτρεπε ποτέ στους διψασμένους για αίμα φανατικούς της θρησκείας να φέρουν κοντά στο θάνατο έναν άνθρωπο, τον οποίο ο ίδιος είχε ανακοινώσει αθώο των ψευδών κατηγοριών τους και χωρίς παράπτωμα. Η Ρώμη έκανε μια μεγάλη γκάφα, ένα σφάλμα μεγάλης σημασίας για τις ανθρώπινες υποθέσεις, όταν απέστειλε το μετριοπαθή Πιλάτο να κυβερνήσει την Παλαιστίνη. Ο Τιβέριος θα έπρεπε να είχε στείλει στους Ιουδαίους τον καλύτερο επαρχιακό διοικητή της αυτοκρατορίας.\n2. Ο ΙΗΣΟΥΣ ΠΑΡΟΥΣΙΑΖΕΤΑΙ ΕΝΩΠΙΟΝ ΤΟΥ ΠΙΛΑΤΟΥ\n(1989.4) 185:2.1 Όταν ο Ιησούς και οι κατήγοροί του μαζεύτηκαν μπροστά στην ανακριτική αίθουσα του Πιλάτου, ο Ρωμαίος κυβερνήτης βγήκε έξω και απευθυνόμενος στην ομάδα που είχε συγκεντρωθεί, ρώτησε, «Ποια κατηγορία φέρετε εναντίον του ανθρώπου αυτού;». Οι Σαδδουκαίοι και οι σύνεδροι που είχαν αναλάβει να εξολοθρεύσουν τον Ιησού, αποφάσισαν να πάνε μπροστά στον Πιλάτο και να ζητήσουν την επιβεβαίωση της καταδικαστικής απόφασης που είχε απαγγελθεί στον Ιησού, χωρίς να παρουσιάσουν εθελοντικά καμία οριστική κατηγορία. Έτσι ο εκπρόσωπος του δικαστικού σώματος των Σανχεντρίν αποκρίθηκε στον Πιλάτο: «αν ο άνθρωπος αυτός δεν ήταν κακοποιός, δεν θα τον παραδίδαμε σε σένα».\n(1989.5) 185:2.2 Όταν ο Πιλάτος παρατήρησε πως αυτοί ήταν απρόθυμοι να εκφράσουν κατηγορία κατά του Ιησού, αν και ήξερε ότι όλη τη νύχτα ήταν απασχολημένοι με συσκέψεις σχετικά με την ενοχή του, τους απάντησε: «Εφόσον δεν συμφωνήσατε σε κάποια συγκεκριμένη κατηγορία, γιατί δεν παίρνετε τον άνθρωπο αυτό και να τον δικάσετε σύμφωνα με τους δικούς σας νόμους;».\n(1989.6) 185:2.3 Τότε μίλησε ο γραμματέας των Σανχεντρίν στον Πιλάτο: «Δεν είναι νόμιμο για μας να θανατώσουμε κανένα, και αυτός ο ταραχοποιός του έθνους μας αξίζει να πεθάνει για πράγματα που είπε και έκανε. Επομένως ήρθαμε μπροστά σε σένα για επιβεβαίωση αυτού του ψηφίσματος».\n(1989.7) 185:2.4 Το να έρθουν ενώπιον του Ρωμαίου κυβερνήτη με το επιχείρημα αυτό σαν υπεκφυγή, αποκαλύπτει την κακή πρόθεση και την κακή διάθεση των μελών του Σανχεντρίν προς τον Ιησού καθώς επίσης και την έλλειψη σεβασμού προς τη δικαιοσύνη, την τιμή και την αξιοπρέπεια του Πιλάτου. Οποίο θράσος για τους υποτελείς αυτούς πολίτες να εμφανιστούν ενώπιον του επαρχιακού κυβερνήτη ζητώντας την εκτέλεση ψηφίσματος εναντίον ενός ανθρώπου, πριν να του παρέξουν μια τίμια δίκη και χωρίς καν να προτείνουν συγκεκριμένη κατηγορία εναντίον του!\n(1989.8) 185:2.5 Ο Πιλάτος γνώριζε κάτι από το έργο του Ιησού ανάμεσα στους Ιουδαίους, και υπέθεσε ότι οι κατηγορίες που ίσως είχαν εναντίον του να είχαν να κάνουν με παραβάσεις των Ιουδαϊκών εκκλησιαστικών νόμων. Επομένως προσπάθησε να αναπέμψει την υπόθεση στο δικό τους δικαστήριο. Ξανά, ο Πιλάτος μπήκε στον κόπο να τους ομολογήσει δημόσια ότι δεν είχαν το δικαίωμα να απαγγείλουν και να εκτελέσουν τη θανατική καταδίκη ούτε σε κάποιον από τη δική τους φυλή, τον οποίο συνέβαινε να περιφρονούν και να εχθρεύονται ζηλότυπα.\n(1990.1) 185:2.6 Λίγες ώρες πρωτύτερα και λίγο πριν τα μεσάνυχτα, όταν τους έδωσε την άδεια να χρησιμοποιήσουν Ρωμαίους στρατιώτες για να επιτύχουν την κρυφή σύλληψη του Ιησού, ο Πιλάτος άκουσε περισσότερα για τον Ιησού και τη διδασκαλία του από τη γυναίκα του, Κλαυδία, που ήταν εν μέρει προσηλυτισμένη στον Ιουδαϊσμό, και η οποία αργότερα έγινε μια γεμάτη ζήλο πιστή του ευαγγελίου του Ιησού.\n(1990.2) 185:2.7 Ο Πιλάτος θα προτιμούσε να είχε αναβάλει την ακροαματική διαδικασία, αλλά είδε ότι οι Ιουδαίοι αρχηγοί ήταν αποφασισμένοι να προχωρήσουν με την υπόθεση. Ήξερε ότι όχι μόνο βρισκόντουσαν στο πρωινό της προετοιμασίας για το Πάσχα, αλλά και ότι εκείνη την ημέρα, την Παρασκευή, ήταν και η μέρα προετοιμασίας για το Ιουδαϊκό Σάββατο της ανάπαυσης και της λατρείας.\n(1990.3) 185:2.8 Ο Πιλάτος, όντας έντονα ευαίσθητος με τον ασεβή τρόπο προσέγγισης των Ιουδαίων, δεν ήταν πρόθυμος να συμμορφωθεί με τις απαιτήσεις τους να καταδικάσουν τον Ιησού σε θάνατο χωρίς δίκη. Αφού λοιπόν περίμενε λίγα λεπτά για να παρουσιάσουν τις κατηγορίες τους εναντίον του φυλακισμένου, μετά στράφηκε σ’ αυτούς και είπε: «Δεν θα καταδικάσω τον άνθρωπο αυτό σε θάνατο χωρίς δίκη, ούτε θα δεχτώ να τον ανακρίνω μέχρις ότου παρουσιάσετε τις κατηγορίες εναντίον του γραπτώς».\n(1990.4) 185:2.9 Όταν ο αρχιερέας και οι άλλοι άκουσαν τον Πιλάτο να λέγει αυτό, έγνεψαν στον γραμματέα του σώματος, που έδωσε στον Πιλάτο τις γραπτές κατηγορίες κατά του Ιησού. Και αυτές οι κατηγορίες ήταν:\n(1990.5) 185:2.10 Εμείς, στο δικαστήριο του Σανχεντρίν, βρίσκουμε ότι ο άνθρωπος αυτός είναι κακοποιός και διαταράσσει το έθνος μας και είναι ένοχος επειδή:\n(1990.6) 185:2.11 1. Διαφθείρει το έθνος και εξεγείρει το λαό σε επανάσταση.\n(1990.7) 185:2.12 2. Απαγορεύει στο λαό να πληρώνει φόρους στον Καίσαρα.\n(1990.8) 185:2.13 3. Αποκαλεί τον εαυτό του βασιλιά των Ιουδαίων και διδάσκει την ίδρυση μιας καινούργιας βασιλείας.\n(1990.9) 185:2.14 Ο Ιησούς δεν είχε δικαστεί αξιόπιστα ούτε είχε καταδικαστεί νόμιμα για καμία από αυτές τις κατηγορίες. Ούτε είχε ακούσει τις κατηγορίες αυτές όταν εκφράστηκαν πρώτη φορά, αλλά ο Πιλάτος τον έφερε από το πραιτώριο, όπου τον φύλαγαν οι φρουροί και επέμεινε να επαναληφθούν οι κατηγορίες αυτές και να τις ακούσει ο Ιησούς.\n(1990.10) 185:2.15 Όταν ο Ιησούς άκουσε τις κατηγορίες, ήξερε καλά ότι δεν είχε ξανακούσει τα θέματα αυτά από το Ιουδαϊκό δικαστήριο, το ίδιο και ο Ιωάννης Ζεβεδαίος και οι κατήγοροί του, αλλά δεν απάντησε για τις ψεύτικες κατηγορίες τους. Ακόμα και όταν ο Πιλάτος του είπε να αντικρούσει τους κατηγόρους του, δεν άνοιξε το στόμα του. Ο Πιλάτος είχε τόσο εκπλαγεί από το ανάρμοστο της όλης διαδικασίας και τόσο εντυπωσιάστηκε από τη σιωπή του Ιησού και το επιβλητικό παρουσιαστικό του, που αποφάσισε να πάρει το φυλακισμένο μέσα στον προθάλαμο και να τον ανακρίνει ιδιαιτέρως.\n(1990.11) 185:2.16 Ο Πιλάτος είχε μπερδευτεί, από τη μια φοβόταν τους Ιουδαίους και από την άλλη είχε ταραχτεί έντονα το πνεύμα του από το θέαμα του Ιησού, που στεκόταν εκεί με μεγαλοπρέπεια μπροστά στους αιμοδιψείς κατηγόρους του και κοιτάζοντάς τους, όχι περιφρονώντας τους σιωπηλά, αλλά με μια έκφραση αυθεντικής συμπόνιας και θλιμμένης αγάπης.\n3. Η ΙΔΙΑΙΤΕΡΗ ΕΞΕΤΑΣΗ ΑΠΟ ΤΟΝ ΠΙΛΑΤΟ\n(1991.1) 185:3.1 Ο Πιλάτος πήρε τον Ιησού και τον Ιωάννη Ζεβεδαίο σε μια ιδιαίτερη αίθουσα, αφήνοντας τους φρουρούς έξω στον προθάλαμο, και ζητώντας από τον φυλακισμένο να καθίσει, κάθισε δίπλα του και έκανε αρκετές ερωτήσεις. Ο Πιλάτος άρχισε τη συζήτησή του με τον Ιησού, βεβαιώνοντάς τον ότι δεν πίστευε την πρώτη αποτίμηση εναντίον του: ότι ήταν διαφθορέας του έθνους και υποκινητής επανάστασης. Ύστερα ρώτησε, «Δίδαξες ποτέ να μην πληρώνουν φόρους στον Καίσαρα;». Ο Ιησούς, δείχνοντας τον Ιωάννη, είπε, «Ρώτησε αυτόν ή κάποιον άλλο άνθρωπο που άκουσε τη διδασκαλία μου». Τότε ο Πιλάτος εξέτασε τον Ιωάννη για το θέμα αυτό των φόρων, και ο Ιωάννης κατάθεσε σχετικά με τη διδασκαλία του Κυρίου του και εξήγησε ότι ο Ιησούς και οι απόστολοί του πλήρωναν φόρους και στον Καίσαρα και στο ναό. Αφού ο Πιλάτος εξέτασε τον Ιωάννη, είπε, «Πρόσεχε να μην πεις σε κανένα ότι μίλησα μαζί σου». Και ο Ιωάννης δεν αποκάλυψε ποτέ αυτό το θέμα.\n(1991.2) 185:3.2 Μετά ο Πιλάτος στράφηκε πίσω για να εξετάσει τον Ιησού περισσότερο, λέγοντας: «Και τώρα για την τρίτη κατηγορία εναντίον σου, είσαι ο βασιλιάς των Ιουδαίων;». Επειδή υπήρχε ένας τόνος πιθανής ειλικρινούς έρευνας στη φωνή του Πιλάτου, ο Ιησούς χαμογέλασε στον έπαρχο και είπε: «Πιλάτε, αυτό το ρωτάς για τον εαυτό σου, ή κάνεις την ερώτηση εκ μέρους των άλλων, των κατηγόρων μου;». Πάνω σε αυτό, με τόνο μερικής αγανάκτησης, ο κυβερνήτης απάντησε: «Είμαι Ιουδαίος; Ο λαός σου και οι αρχιερείς σε παρέδωσαν και μου ζήτησαν να σε καταδικάσω σε θάνατο. Ρωτάω για την αξιοπιστία των κατηγοριών τους και προσπαθώ μόνο να ανακαλύψω για τον εαυτό μου τι έκανες. Πες μου, έχεις πει ότι είσαι ο βασιλιάς των Ιουδαίων και προσπάθησες να ιδρύσεις ένα καινούργιο βασίλειο;».\n(1991.3) 185:3.3 Τότε είπε ο Ιησούς στον Πιλάτο: «Δεν διακρίνεις ότι η βασιλεία μου δεν είναι του κόσμου τούτου; Αν η βασιλεία μου ήταν του κόσμου τούτου, σίγουρα οι μαθητές μου θα πολεμούσαν για να μην παραδοθώ στα χέρια των Ιουδαίων. Η παρουσία μου εδώ μπροστά σου με τα δεσμά αυτά είναι αρκετή για να δείξει σε κάθε άνθρωπο ότι η βασιλεία μου είναι μια πνευματική κυριαρχία, δηλαδή η αδελφότητα των ανθρώπων που, με πίστη και αγάπη, έγιναν παιδιά του Θεού. Και αυτή η σωτηρία είναι και για τους εθνικούς αλλά και για τους Ιουδαίους».\n(1991.4) 185:3.4 «Τότε τελικά είσαι βασιλιάς;», είπε ο Πιλάτος. Και ο Ιησούς απάντησε: «Ναι, είμαι ένας βασιλιάς και βασίλειό μου είναι η οικογένεια των πιστών παιδιών του Πατέρα μου που είναι στον ουρανό. Για το σκοπό αυτό γεννήθηκα στον κόσμο αυτό, για να δείξω τον Πατέρα μου σε όλο τον κόσμο και να μαρτυρήσω για την αλήθεια του Θεού. Ακόμα και τώρα δηλώνω σε σένα ότι όποιος αγαπάει την αλήθεια ακούει τη φωνή μου».\n(1991.5) 185:3.5 Τότε είπε ο Πιλάτος, μισοαστεία μισοσοβαρά, «Αλήθεια, τι είναι αλήθεια – ποιος ξέρει;».\n(1991.6) 185:3.6 Ο Πιλάτος δεν στάθηκε ικανός να βυθομετρήσει τα λόγια του Ιησού, ούτε μπόρεσε να καταλάβει τη φύση της πνευματικής βασιλείας του, αλλά ήταν σίγουρος τώρα ότι ο φυλακισμένος δεν είχε κάνει τίποτε άξιο θανάτου. Ένα κοίταγμα στον Ιησού, πρόσωπο με πρόσωπο, ήταν αρκετό να πείσει ακόμα και τον Πιλάτο ότι αυτός ο ευγενής και κουρασμένος, αλλά μεγαλοπρεπής και ευθυτενής άνδρας δεν ήταν ούτε άγριος ούτε επικίνδυνος επαναστάτης που φιλοδοξούσε να εγκαταστήσει τον εαυτό του στο θρόνο του Ισραήλ. Ο Πιλάτος σκέφτηκε ότι κατάλαβε κάτι από αυτό που εννοούσε ο Ιησούς, όταν αποκαλούσε τον εαυτό του βασιλιά, επειδή ήταν εξοικειωμένος με τη διδασκαλία των Στωικών, που δήλωναν ότι «ο σοφός άνθρωπος είναι βασιλιάς». Ο Πιλάτος πείστηκε πλήρως ότι, αντί να είναι ένας επικίνδυνος στασιαστής, ο Ιησούς δεν ήταν τίποτε περισσότερο ή τίποτε λιγότερο από έναν άκακο οραματιστή, έναν αθώο φανατικό.\n(1991.7) 185:3.7 Αφού ανέκρινε τον Κύριο, ο Πιλάτος επέστρεψε στους αρχιερείς και τους κατηγόρους του Ιησού και είπε: «Εξέτασα τον άνδρα αυτό, και δεν του βρίσκω παράπτωμα. Δεν πιστεύω ότι είναι ένοχος των κατηγοριών που κάνατε εναντίον του. Πιστεύω ότι πρέπει να αφεθεί ελεύθερος». Όταν οι Ιουδαίοι άκουσαν αυτό το πράγμα, κινήθηκαν με μεγάλο θυμό, τόσο πολύ που κραύγαζαν ότι ο Ιησούς πρέπει να πεθάνει, και κάποιος από τους Σανχεντρίν ανέβηκε με θράσος δίπλα στον Πιλάτο, λέγοντας: «Αυτός ο άνδρας ξεσηκώνει το λαό, αρχίζοντας από τη Γαλιλαία και συνεχίζοντας σε όλη την Ιουδαία. Είναι πονηρός και κακοποιός. Θα μετανιώσεις πολύ αν αφήσεις τον αχρείο αυτό ελεύθερο».\n(1992.1) 185:3.8 Ο Πιλάτος πιέστηκε πολύ για να δει τι θα κάνει με τον Ιησού, κι έτσι, όταν τους άκουσε να λένε ότι άρχισε το έργο του από τη Γαλιλαία, σκέφτηκε να αποφύγει την ευθύνη της απόφασης για την υπόθεση, τουλάχιστον να κερδίσει χρόνο για σκέψη, στέλνοντας τον Ιησού να παρουσιαστεί μπροστά στον Ηρώδη, που βρισκόταν τότε στην πόλη για να παραστεί στο Πάσχα. Ο Πιλάτος σκέφτηκε επίσης ότι αυτή η κίνηση θα τον βοηθούσε να εξομαλύνει μερικά πικρά αισθήματα που υπήρχαν για αρκετό διάστημα ανάμεσα σ’ αυτόν και στον Ηρώδη, και που οφείλονταν σε πολυάριθμες παρεξηγήσεις για θέματα δικαιοδοσίας.\n(1992.2) 185:3.9 Ο Πιλάτος καλώντας τους φρουρούς, είπε: «Αυτός ο άνθρωπος είναι Γαλιλαίος. Πάρτε τον στον Ηρώδη και όταν τον εξετάσει, αναφέρατέ μου τα ευρήματά του». Και πήραν τον Ιησού στον Ηρώδη.\n4. Ο ΙΗΣΟΥΣ ΕΝΩΠΙΟΝ ΤΟΥ ΗΡΩΔΗ\n(1992.3) 185:4.1 Όταν ο Ηρώδης Αντύπας σταμάτησε στην Ιερουσαλήμ, διέμεινε στο αρχαίο παλάτι των Μακκαβαίων του Ηρώδη του Μεγάλου, και ήταν στην οικία αυτή του πρώην βασιλιά, που μεταφέρθηκε ο Ιησούς από τους φρουρούς του ναού και ακολουθήθηκε από τους κατηγόρους του και ένα αυξανόμενο πλήθος. Ο Ηρώδης είχε από παλιά ακούσει για τον Ιησού και είχε μεγάλη περιέργεια γι αυτόν. Όταν ο Γιος του Ανθρώπου στάθηκε μπροστά του, το πρωί της Παρασκευής αυτής, ο διεφθαρμένος Ιδουμαίος ούτε για ένα λεπτό δεν έφερε στη μνήμη του το αγόρι των προηγούμενων χρόνων που είχε εμφανιστεί μπροστά του στη Σεφφώρα, παρακαλώντας για μια δίκαιη απόφαση σχετικά με τα χρήματα που αυτός όφειλε στον πατέρα του, που είχε σκοτωθεί από ατύχημα ενώ εργαζόταν σε ένα από τα δημόσια κτίρια. Απ’ όσο γνώριζε ο Ηρώδης, δεν είχε δει ποτέ τον Ιησού, αν και είχε ανησυχήσει πολύ γι αυτόν όταν το έργο του είχε σαν επίκεντρο τη Γαλιλαία. Τώρα που ήταν στην επιτήρηση του Πιλάτου και των Ιουδαίων, ο Ηρώδης επιθυμούσε να τον δει, αισθανόμενος ασφαλής από κάθε μελλοντική ενόχληση εκ μέρους του Ιησού. Ο Ηρώδης είχε ακούσει πολλά για τα θαύματα που έκανε ο Ιησούς και έλπιζε πραγματικά να τον δει κάποτε να κάνει κάποιο θαύμα.\n(1992.4) 185:4.2 Όταν έφεραν τον Ιησού μπροστά στον Ηρώδη, ο τετράρχης ξαφνιάστηκε από την επιβλητική παρουσία του και την ήρεμη αυτοκυριαρχία της όψης του. Για κάποια δεκαπέντε λεπτά ο Ηρώδης ρώταγε τον Ιησού, άλλά ο Κύριος δεν απαντούσε. Ο Ηρώδης τον σάρκαζε και τον προκαλούσε να εκτελέσει ένα θαύμα, αλλά ο Ιησούς δεν απάντησε στις πολλές ερωτήσεις του ούτε αντέδρασε στους σαρκασμούς του.\n(1992.5) 185:4.3 Μετά ο Ηρώδης στράφηκε στον αρχιερέα και τους Σαδδουκαίους και, δίνοντας προσοχή στις κατηγορίες τους, έμαθε όλα και ακόμα περισσότερα από όσα είχε ακούσει ο Πιλάτος σχετικά με τις υποτιθέμενες κακές πράξεις του Γιου του Ανθρώπου. Τελικά, έχοντας πεισθεί ότι ο Ιησούς ούτε θα μιλούσε ούτε θα εκτελούσε ένα θαύμα γι αυτόν, ο Ηρώδης, αφού τον γελοιοποίησε για κάμποσο διάστημα, του φόρεσε ένα παλιό πορφυρό βασιλικό ένδυμα και τον έστειλε πίσω στον Πιλάτο. Ο Ηρώδης ήξερε ότι δεν είχε δικαιοδοσία στην Ιουδαία για τον Ιησού. Αν και ήταν χαρούμενος που πίστευε ότι τελικά είχε απαλλαγεί από τον Ιησού στη Γαλιλαία, ήταν ευγνώμονας που ήταν ο Πιλάτος που είχε την ευθύνη για τη θανάτωσή του. Ο Ηρώδης δεν είχε συνέλθει ποτέ τελείως από το φόβο που τον στοίχειωνε εξ αιτίας της δολοφονίας του Ιωάννη του Βαπτιστή. Ο Ηρώδης μερικές φορές φοβήθηκε ότι ο Ιησούς ήταν ο Ιωάννης που είχε αναστηθεί από τους νεκρούς. Τώρα απαλλάχτηκε από εκείνο το φόβο αφού πρόσεξε ότι ο Ιησούς ήταν ένα πολύ διαφορετικό είδος ανθρώπου από τον ειλικρινή και ευερέθιστο προφήτη που τολμούσε να ξεσκεπάζει και να καταγγέλλει την ιδιωτική του ζωή.\n5. Ο ΙΗΣΟΥΣ ΕΠΙΣΤΡΕΦΕΙ ΣΤΟΝ ΠΙΛΑΤΟ\n(1993.1) 185:5.1 Όταν οι φρουροί έφεραν τον Ιησού πίσω στον Πιλάτο, αυτός βγήκε στο κεφαλόσκαλο του πραιτώριου, όπου είχε τοποθετηθεί η ανακριτική πολυθρόνα του και φωνάζοντας τους αρχιερείς και τα μέλη του Σανχεντρίν, τους είπε: «Φέρατε τον άνδρα αυτό ενώπιόν μου με κατηγορίες ότι διαφθείρει το λαό, απαγορεύει την πληρωμή φόρων και ισχυρίζεται ότι είναι βασιλιάς των Ιουδαίων. Τον εξέτασα και δεν κατόρθωσα να τον βρω ένοχο αυτών των κατηγοριών. Γεγονός είναι ότι δεν βρίσκω ενοχή πάνω του. Μετά τον έστειλα στον Ηρώδη, και ο τετράρχης πρέπει να έχει βγάλει το ίδιο συμπέρασμα αφού τον έστειλε πίσω σε μας. Βεβαίως, τίποτε άξιο θανάτου δεν έχει διαπραχθεί από τον άνθρωπο αυτό. Αν εσείς πιστεύετε ακόμα ότι πρέπει να τιμωρηθεί, είμαι πρόθυμος να τον τιμωρήσω πριν τον αφήσω ελεύθερο».\n(1993.2) 185:5.2 Τη στιγμή που οι Ιουδαίοι άρχισαν να κραυγάζουν την αντίθεσή τους για την απελευθέρωση του Ιησού, ένα μεγάλο πλήθος ήρθε βαδίζοντας προς το πραιτώριο με σκοπό να ζητήσουν από τον Πιλάτο την απελευθέρωση ενός φυλακισμένου προς τιμήν της γιορτής του Πάσχα. Για κάποιο χρόνο ήταν συνήθεια των Ρωμαίων κυβερνητών να επιτρέπουν στον όχλο να διαλέγει ένα φυλακισμένο ή καταδικασμένο και να του δίνουν χάρη την περίοδο του Πάσχα. Και τώρα που το πλήθος είχε έρθει μπροστά του για να του ζητήσουν να ελευθερώσει ένα φυλακισμένο, και εφόσον ο Ιησούς είχε μέχρι πολύ πρόσφατα την εύνοια του πλήθους, σκέφτηκε ο Πιλάτος ότι ίσως πιθανόν να ξέμπλεκε από τη δυσάρεστη θέση του προτείνοντας στην ομάδα, αφού ο Ιησούς ήταν φυλακισμένος και καθόταν στο εδώλιο, να τους ελευθερώσει τον άνθρωπο από τη Γαλιλαία σαν το σύμβολο της Πασχαλινής καλής θέλησης.\n(1993.3) 185:5.3 Καθώς το πλήθος ορμούσε πάνω στα σκαλοπάτια του κτιρίου, ο Πιλάτος τους άκουσε να ξεφωνίζουν το όνομα κάποιου Βαραββά. Ο Βαραββάς ήταν ένας διάσημος πολιτικός υποκινητής και φονιάς ληστής, παιδί ιερέα, ο οποίος είχε πρόσφατα συλληφθεί διαπράττοντας ληστεία και φόνο στο δρόμο της Ιεριχούς. Ο άνδρας αυτός είχε καταδικαστεί σε θάνατο μόλις τελείωναν οι εορτές του Πάσχα.\n(1993.4) 185:5.4 Ο Πιλάτος σηκώθηκε και εξήγησε στο πλήθος ότι ο Ιησούς είχε μεταφερθεί από τους αρχιερείς σ’ αυτόν, οι οποίοι προσπαθούσαν να τον θανατώσουν με κάποιες κατηγορίες και ότι πίστευε ότι ο άνδρας δεν άξιζε το θάνατο. Είπε ο Πιλάτος: «Ποιον λοιπόν προτιμάτε να ελευθερώσω, το Βαραββά, το φονιά ή τον Ιησού το Γαλιλαίο;». Και όταν ο Πιλάτος σταμάτησε να μιλάει, ο αρχιερέας και οι σύνεδροι του Σανχεντρίν φώναξαν με όλη τη δύναμη της φωνής τους, «Βαραββάν, Βαραββάν!». Όταν το πλήθος είδε ότι οι αρχιερείς θέλανε να θανατωθεί ο Ιησούς, γρήγορα ενώθηκε με τις κραυγές τους κατά της ζωής του ενώ φώναζε δυνατά για την απελευθέρωση του Βαραββά.\n(1993.5) 185:5.5 Λίγες μέρες πριν από αυτό, το πλήθος σεβόταν τον Ιησού, αλλά ο όχλος δεν ενδιαφερόταν για κάποιον που, έχοντας ισχυριστεί ότι είναι Γιος του Θεού, βρισκόταν τώρα δέσμιος των αρχιερέων και των αρχηγών και δικαζόταν ενώπιον του Πιλάτου για τη ζωή του. Ο Ιησούς μπορεί να ήταν ήρωας στα μάτια του όχλου όταν έδιωχνε τους αργυραμοιβούς και τους εμπόρους από το ναό, αλλά όχι όταν ήταν ένας μη ανθιστάμενος φυλακισμένος στα χέρια των εχθρών του και δικαζόμενος για τη ζωή του.\n(1993.6) 185:5.6 Ο Πιλάτος θύμωσε με το θέαμα των αρχιερέων που κραύγαζαν να δοθεί χάρη στον περιβόητο φονιά ενώ φώναζαν να πάρουν το αίμα του Ιησού. Είδε την κακία και την έχθρα τους και διέκρινε την προκατάληψη και το φθόνο τους. Έτσι τους είπε: «Πώς μπορέσατε και διαλέξατε τη ζωή ενός φονιά από του ανδρός αυτού, του οποίου το χειρότερο έγκλημα είναι ότι αποκαλεί μεταφορικά τον εαυτό του βασιλιά των Ιουδαίων;». Αυτή όμως δεν ήταν γνωστική κουβέντα για τον Πιλάτο. Οι Ιουδαίοι ήταν περήφανος λαός, υπόδουλοι στο Ρωμαϊκό ζυγό αλλά προσδοκούσαν τον ερχομό του Μεσσία που θα τους ελευθέρωνε από την ειδωλολατρική αιχμαλωσία με εντυπωσιακή επίδειξη δύναμης και δόξας. Προσβλήθηκαν, περισσότερο από όσο μπορούσε να γνωρίζει ο Πιλάτος, με τον υπαινιγμό ότι αυτός ο δάσκαλος παράξενων θεωριών με τους μειλίχιους τρόπους, συλληφθείς και κατηγορούμενος με εγκλήματα που άξιζαν την ποινή του θανάτου, αναφέρθηκε σαν «ο βασιλιάς των Ιουδαίων». Τον κοίταξαν με τέτοια έκφραση που έδειχνε ότι προσβλήθηκε ό,τι θεωρούσαν πιο ιερό και τιμημένο για την ύπαρξή τους σαν έθνος και έτσι άφησαν ελεύθερες τις δυνατές κραυγές τους υπέρ της απελευθέρωσης του Βαραββά και του θανάτου του Ιησού.\n(1994.1) 185:5.7 Ο Πιλάτος ήξερε ότι ο Ιησούς ήταν αθώος των κατηγοριών που του είχαν προσάψει, και αν ήταν δίκαιος και θαρραλέος δικαστής, θα τον είχε απαλλάξει και θα τον είχε αφήσει ελεύθερο. Αλλά φοβόταν να αψηφήσει τους θυμωμένους Ιουδαίους, και ενώ δίσταζε να κάνει το καθήκον του, ένας αγγελιαφόρος ήρθε και του παρουσίασε ένα σφραγισμένο μήνυμα από τη γυναίκα του την Κλαυδία.\n(1994.2) 185:5.8 Ο Πιλάτος δήλωσε στους συγκεντρωμένους μπροστά του, ότι επιθυμούσε να διαβάσει το σημείωμα που είχε λάβει πριν από λίγο, πριν προχωρήσει παρακάτω με την υπόθεση που είχε μπροστά του. Όταν ο Πιλάτος άνοιξε το γράμμα από τη γυναίκα του, διάβασε: «Σε παρακαλώ να μην ανακατευτείς με αυτό τον αθώο και δίκαιο άνθρωπο που αποκαλούν Ιησού. Υπέφερα πολύ από ένα όνειρο απόψε εξ αιτίας του». Αυτό το σημείωμα από την Κλαυδία όχι μόνο τάραξε πολύ τον Πιλάτο και έτσι καθυστέρησε τη δικαστική επικύρωση του ζητήματος, αλλά δυστυχώς παρείχε σημαντικό χρόνο κατά τον οποίο οι Ιουδαίοι αρχηγοί κυκλοφόρησαν άνετα μέσα στο πλήθος και εξώθησαν το λαό να απαιτεί την ελευθέρωση του Βαραββά και να κραυγάζει για τη σταύρωση του Ιησού.\n(1994.3) 185:5.9 Τελικά, ο Πιλάτος επιδόθηκε για μια ακόμα φορά στην επίλυση του προβλήματος που αντιμετώπιζε, ρωτώντας την ανάμεικτη συγκέντρωση των Ιουδαίων αρχηγών και του πλήθους, «Τι θα κάνω με αυτόν που αποκαλείται βασιλιάς των Ιουδαίων;». Και όλοι φώναξαν με μια φωνή, «Σταύρωσέ τον! Σταύρωσέ τον!». Η ομοφωνία της απαίτησης από το ανάμεικτο πλήθος ξάφνιασε και θορύβησε τον Πιλάτο, τον άδικο και βασανιζόμενο από φόβο δικαστή.\n(1994.4) 185:5.10 Ύστερα πάλι ο Πιλάτος είπε: «Γιατί σταυρώνετε αυτόν τον άνδρα; Τι κακό έχει κάνει; Ποιος θα έρθει εδώ να καταθέσει εναντίον του;». Όταν όμως αυτοί άκουσαν τον Πιλάτο να μιλάει υπερασπιζόμενος τον Ιησού, φώναζαν όλο και πιο πολύ, «Σταύρωσέ τον! Σταύρωσέ τον!».\n(1994.5) 185:5.11 Μετά πάλι ο Πιλάτος έκανε έκκληση σ’ αυτούς σχετικά με την απελευθέρωση του φυλακισμένου για το Πάσχα, λέγοντας: «Σας ερωτώ μια φορά ακόμα, ποιον από τους φυλακισμένους να ελευθερώσω για το Πάσχα;». Και πάλι ο όχλος φώναξε, «Δώσε μας το Βαραββά!».\n(1994.6) 185:5.12 Τότε είπε ο Πιλάτος: «Αν ελευθερώσω το φονιά, το Βαραββά, τι να κάνω τον Ιησού;». Και μια φορά πάλι ο όχλος φώναξε ομόφωνα, «Σταύρωσέ τον! Σταύρωσέ τον!».\n(1994.7) 185:5.13 Ο Πιλάτος είχε τρομοκρατηθεί από την επίμονη φωνή του όχλου, που ενεργούσε κάτω από την άμεση καθοδήγηση των αρχιερέων και των συνέδρων του Σανχεντρίν. Παρ’ όλα αυτά αποφάσισε τουλάχιστον μια ακόμα προσπάθεια για να κατευνάσει τον όχλο και να σώσει τον Ιησού.\n6. Η ΤΕΛΕΥΤΑΙΑ ΕΚΚΛΗΣΗ ΤΟΥ ΠΙΛΑΤΟΥ\n(1994.8) 185:6.1 Σε όλα αυτά που συμβαίνουν νωρίς το πρωί της Παρασκευής ενώπιον του Πιλάτου, παίρνουν μέρος μόνο οι εχθροί του Ιησού. Οι πολλοί φίλοι του είτε δεν γνωρίζουν ακόμα τη νυχτερινή σύλληψή του και την πρωινή δίκη του ή κρύβονται από φόβο μήπως συλληφθούν και αυτοί και τους κρίνουν άξιους θανάτου επειδή πιστεύουν στη διδασκαλία του Ιησού. Μέσα στο πλήθος που φωνάζει τώρα για το θάνατο του Κυρίου βρίσκονται μόνο οι ορκισμένοι εχθροί του και ο εύκολα καθοδηγούμενος και απερίσκεπτος όχλος.\n(1995.1) 185:6.2 Ο Πιλάτος θα έκανε μια τελευταία έκκληση της συμπόνιας τους. Φοβούμενος να αψηφήσει τις φωνές αυτού του παρασυρμένου όχλου που κραύγαζε για το αίμα του Ιησού, διέταξε τους Ιουδαίους φρουρούς και τους Ρωμαίους στρατιώτες να πάρουν τον Ιησού και να τον μαστιγώσουν. Αυτή ήταν αφ’ εαυτού μια άδικη και παράνομη διαδικασία, εφόσον ο ρωμαϊκός νόμος προέβλεπε ότι μόνο εκείνοι που είχαν καταδικαστεί σε σταύρωση υπεβάλλοντο σε μαστίγωση. Οι φρουροί πήραν τον Ιησού για τη δοκιμασία αυτή στο ανοιχτό προαύλιο του πραιτωρίου. Αν και οι εχθροί του δεν παρευρίσκοντο στη μαστίγωση, ο Πιλάτος διέταξε τους μαστιγωτές, πριν τελειώσουν το απαίσιο αυτό έργο, να σταματήσουν και απαίτησε να φέρουν τον Ιησού μπροστά του. Πριν οι μαστιγωτές σηκώσουν τα ροζιασμένα μαστίγιά τους από τον Ιησού, καθώς ήταν δεμένος στο μέρος του μαστιγώματος, του έβαλαν πάλι το πορφυρό ρούχο, και πλέκοντας ένα αγκάθινο στεφάνι, το τοποθέτησαν στο μέτωπό του. Και αφού έβαλαν ένα καλάμι στο χέρι του σαν περιπαιχτικό σκήπτρο, γονάτισαν μπροστά του και τον ενέπαιζαν λέγοντας, «Χαίρε, βασιλιά των Ιουδαίων!». Και τον έφτυναν και τον κτυπούσαν στο πρόσωπο με τα χέρια τους. Και κάποιος, πριν τον φέρουν πίσω στον Πιλάτο, πήρε το καλάμι από το χέρι του και τον κτύπησε στο κεφάλι.\n(1995.2) 185:6.3 Ύστερα ο Πιλάτος οδήγησε μπροστά τον αιμορραγούντα και καταταλαιπωρημένο κατάδικο και παρουσιάζοντάς τον στο ανάμεικτο πλήθος, είπε: «Προσέξτε τον άνθρωπο: Σας δηλώνω πάλι ότι δεν βρίσκω κανένα έγκλημα πάνω του και αφού τον μαστίγωσα θα τον ελευθερώσω».\n(1995.3) 185:6.4 Εκεί πάνω, στεκόταν ο Ιησούς από τη Ναζαρέτ, ντυμένος με ένα παλιό πορφυρό βασιλικό ρούχο, με ένα στέμμα από αγκάθια που τρύπαγε το ευγενικό του μέτωπο. Το πρόσωπό του ήταν κηλιδωμένο με αίμα και η μορφή του γερμένη με πόνο και θλίψη. Αλλά τίποτε δεν μπορεί να συγκινήσει τις αναίσθητες καρδιές εκείνων που είναι θύματα σφοδρού συναισθηματικού μίσους και δούλοι της θρησκευτικής προκατάληψης. Το θέαμα αυτό έστειλε ένα τρεμούλιασμα φρίκης σε όλο το χώρο ενός ευρύτατου σύμπαντος, αλλά δεν άγγιξε τις καρδιές εκείνων που είχαν βάλει στο μυαλό τους να πετύχουν την καταστροφή του Ιησού.\n(1995.4) 185:6.5 Όταν συνήλθαν από το πρώτο σοκ βλέποντας την κακή κατάσταση του Κυρίου, ξεφώνιζαν πάλι δυνατότερα και για περισσότερο χρόνο, «Σταύρωσέ τον! Σταύρωσέ τον! Σταύρωσέ τον!».\n(1995.5) 185:6.6 Τώρα ο Πιλάτος αντελήφθη ότι ήταν μάταιο να κάνει έκκληση στα υποτιθέμενα αισθήματα οίκτου τους. Προχώρησε μπροστά και είπε: «Βλέπω ότι είστε αποφασισμένοι να θανατώσετε αυτό τον άνδρα, αλλά τι έκανε για να αξίζει το θάνατο; Ποιος θα αναγγείλει το έγκλημά του;».\n(1995.6) 185:6.7 Κατόπιν ο αρχιερέας ο ίδιος προχώρησε εμπρός και, πηγαίνοντας προς τον Πιλάτο, δήλωσε θυμωμένα: «Έχουμε ένα ιερό νόμο και σύμφωνα με το νόμο αυτός ο άνδρας οφείλει να πεθάνει επειδή έκανε τον εαυτό του Γιο του Θεού». Όταν ο Πιλάτος το άκουσε αυτό, φοβήθηκε ακόμα περισσότερο, όχι μόνο τους Ιουδαίους, αλλά θυμήθηκε το σημείωμα της γυναίκας του και την ελληνική μυθολογία των θεών που ερχόντουσαν στη γη, τώρα έτρεμε στη σκέψη ότι ο Ιησούς μπορεί να ήταν ένα θεϊκό πρόσωπο. Έγνεψε στον όχλο να ηρεμήσει ενώ πήρε τον Ιησού από το χέρι και τον οδήγησε ξανά μέσα στο κτίριο για να μπορέσει να τον εξετάσει περισσότερο. Ο Πιλάτος είχε τώρα συγχυστεί από το φόβο, ζαλιστεί από την προκατάληψη και εξαντληθεί από την ισχυρογνώμονα στάση του όχλου.\n7. Η ΤΕΛΕΥΤΑΙΑ ΕΞΕΤΑΣΗ ΤΟΥ ΠΙΛΑΤΟΥ\n(1995.7) 185:7.1 Καθώς ο Πιλάτος, τρέμοντας από τα συναισθήματα φόβου, κάθισε δίπλα στον Ιησού, ρώτησε: «Από πού έρχεσαι; Ποιος είσαι πραγματικά; Τι είναι αυτό που λένε, ότι είσαι ο Γιος του Θεού;».\n(1996.1) 185:7.2 Αλλά ο Ιησούς μετά βίας μπορούσε να απαντήσει σε τέτοιες ερωτήσεις, που έκανε ένας αδύναμος, διστακτικός και φοβούμενος τους ανθρώπους δικαστής που ήταν τόσο άδικος ώστε να τον υποβάλει σε μαστίγωση ακόμα και μετά τη δήλωσή του ότι τον έβρισκε αθώο από κάθε έγκλημα, και προτού καταδικαστεί δεόντως σε θάνατο. Ο Ιησούς κοίταξε τον Πιλάτο κατ’ ευθείαν στο πρόσωπο αλλά δεν του απάντησε. Τότε είπε ο Πιλάτος: «Αρνείσαι να μου μιλήσεις; Δεν αντιλαμβάνεσαι ότι έχω ακόμα τη δύναμη να σε ελευθερώσω ή να σε σταυρώσω;». Τότε μίλησε ο Ιησούς: «Δεν μπορείς να έχεις δύναμη πάνω μου εκτός και αν επιτρέπεται άνωθεν. Δεν μπορείς να ασκήσεις εξουσία πάνω στο Γιο του Ανθρώπου εκτός και το επιτρέψει ο ουράνιος Πατέρας. Αλλά δεν είσαι τόσο ένοχος εφόσον δεν γνωρίζεις το ευαγγέλιο. Αυτός που με πρόδωσε και αυτός που με παρέδωσε σε σένα, αυτοί έχουν μεγαλύτερη αμαρτία».\n(1996.2) 185:7.3 Η τελευταία συζήτηση με τον Ιησού τρομοκράτησε εντελώς τον Πιλάτο. Αυτός ο ηθικά δειλός και από δικαστική άποψη ανθρωπάκι, κοπίαζε τώρα κάτω από το διπλό βάρος του δεισιδαιμονικού φόβου του, αφενός για τον Ιησού και αφ’ ετέρου για τον φοβερό τρόμο των Ιουδαίων αρχηγών.\n(1996.3) 185:7.4 Πάλι εμφανίστηκε ο Πιλάτος μπροστά στο πλήθος, λέγοντας: «Είμαι βέβαιος ότι αυτός ο άνδρας είναι μόνο παραβάτης της θρησκείας. Πρέπει να τον πάρετε και να τον κρίνετε σύμφωνα με το νόμο σας. Γιατί ελπίζετε ότι θα συγκατανεύσω στο θάνατό του επειδή συγκρούστηκε με τις παραδόσεις σας;».\n(1996.4) 185:7.5 Ο Πιλάτος ήταν σχεδόν έτοιμος να ελευθερώσει τον Ιησού όταν ο Καϊάφας, ο αρχιερέας, πλησίασε το δειλό Ρωμαίο δικαστή και σείοντας απειλητικά το δάχτυλο στο πρόσωπο του Πιλάτου, είπε με οργισμένα λόγια που μπόρεσε να ακούσει όλο το πλήθος: «Αν ελευθερώσεις τον άνδρα, δεν είσαι φίλος του Καίσαρα και θα κοιτάξω να τα μάθει όλα ο αυτοκράτορας». Αυτή η δημόσια απειλή ήταν πολύ για τον Πιλάτο. Ο φόβος για την προσωπική περιουσία του επισκίασε όλες τις άλλες σκέψεις και ο δειλός κυβερνήτης διέταξε να φέρουν τον Ιησού μπροστά στη θέση του. Καθώς ο Κύριος στάθηκε εκεί, ενώπιόν τους, έδειξε προς αυτόν και σαρκαστικά είπε, «Να ο βασιλιάς σας». Και οι Ιουδαίοι απάντησαν, «Άρον, σταύρωσέ τον!». Και τότε ο Πιλάτος είπε, με πολύ ειρωνεία και σαρκασμό, «Να σταυρώσω το βασιλιά σας;». Και οι Ιουδαίοι αποκρίθηκαν, «Ναι, σταύρωσέ τον! Δεν έχουμε βασιλιά παρά μόνο τον Καίσαρα». Και τότε ο Πιλάτος κατάλαβε ότι δεν υπήρχε ελπίδα να σώσει τον Ιησού καθόσον ήταν απρόθυμος να αψηφήσει τους Ιουδαίους.\n8. Η ΤΡΑΓΙΚΗ ΥΠΟΧΩΡΗΣΗ ΤΟΥ ΠΙΛΑΤΟΥ\n(1996.5) 185:8.1 Εδώ στάθηκε ο Γιος του Θεού ενσαρκωμένος σαν Γιος του Ανθρώπου. Συνελήφθη χωρίς κατηγορία. Κατηγορήθηκε χωρίς αποδείξεις. Κρίθηκε χωρίς μάρτυρες. Τιμωρήθηκε χωρίς ετυμηγορία. Και σύντομα καταδικάστηκε να πεθάνει από έναν άδικο δικαστή που ομολόγησε ότι δεν εύρισκε σφάλμα σε αυτόν. Αν ο Πιλάτος σκέφτηκε να κάνει έκκληση στον πατριωτισμό τους αναφερόμενος στον Ιησού σαν «βασιλιάς των Ιουδαίων», απέτυχε πλήρως. Οι Ιουδαίοι δεν περίμεναν κανένα παρόμοιο βασιλιά. Η δήλωση των αρχιερέων και των Σαδδουκαίων, «Δεν έχουμε βασιλιά παρά μόνο τον Καίσαρα», ήταν ξαφνική ακόμα και για τον απερίσκεπτο όχλο, αλλά ήταν πολύ αργά τώρα για να σώσει τον Ιησού ακόμα και αν ο όχλος είχε τολμήσει να πάρει το μέρος του Κυρίου.\n(1996.6) 185:8.2 Ο Πιλάτος φοβόταν κάποια αναταραχή ή στάση. Δεν τόλμησε να διακινδυνεύσει μια ταραχή κατά τη διάρκεια του Πάσχα στην Ιερουσαλήμ. Είχε ήδη λάβει μια επίπληξη από τον Καίσαρα και δεν ρισκάριζε άλλη. Ο όχλος ζητωκραύγασε όταν διέταξε να ελευθερωθεί ο Βαραββάς. Μετά διέταξε να φέρουν μια λεκάνη και λίγο νερό και εκεί, μπροστά στο πλήθος έπλυνε τα χέρια του, λέγοντας: «Είμαι αθώος από το αίμα του ανθρώπου. Εσείς αποφασίσατε να τον θανατώσετε αλλά εγώ δεν βρίσκω ενοχή πάνω του. Φροντίστε εσείς γι αυτό. Οι στρατιώτες θα τον οδηγήσουν». Και τότε ο όχλος επευφήμησε και απάντησε, «Το αίμα του ας είναι πάνω σε μας και στα παιδιά μας».


Το μέλλον του Web Development και γιατί πρέπει να εστιάσετε σε αυτό - Aboutnet\nΤο μέλλον του Web Development και γιατί πρέπει να εστιάσετε σε αυτό\nΟ web developer είναι αυτός ο οποίος παίρνει ένα σχέδιο ή μια ιδέα κα την μετατρέπει σε μια λειτουργική ιστοσελίδα. Ως προγραμματιστής θα κατέχετε σημαντική θέση σε μια εταιρεία καθώς παίρνετε την φυσική γλώσσα από τις απαιτήσεις των πελατών και την μετατρέπετε σε γλώσσα προγραμματισμού την οποία καταλαβαίνει ο υπολογιστής.\nΌπως μπορείτε να φανταστείτε, το web development απαιτεί πολύ χρόνο και προσπάθεια μαζί με κατανόηση του πως διάφορα κομμάτια στην κατασκευή ιστοσελίδων δουλεύουν μεταξύ τους για να βγει το σωστό αποτέλεσμα και να είστε ένα βήμα μπροστά από τους ανταγωνιστές σας.\nΠαρακάτω θα δείτε μερικούς λόγους για να σκεφτείτε να ξεκινήσετε μια καριέρα στο web development:\n1. Χρήσιμες ικανότητες\nΚαθώς θα ξεκινάτε να μαθαίνετε τις απαραίτητες ικανότητες για να σταθεροποιήσετε την θέση σας στην βιομηχανία της τεχνολογίας, είναι σημαντικό να ξεκινήσετε από κάτι μικρό και να χτίσετε από εκεί. Το web development είναι η τέλεια δεξιότητα που μπορείτε να αποκτήσετε όταν ξεκινάτε το ταξίδι σας ως προγραμματιστής.\n2. Εύκολη επέκταση σε άλλους τομείς\nΤο καλύτερο κομμάτι του να είσαι web developer είναι ότι δεν χρειάζεται να είσαι δεμένος με ένα τομέα. Για παράδειγμα, οι web developers μπορούν εύκολα να ασχοληθούν και με το mobile development.\n3. Κατανόηση του ψηφιακού κόσμου\nΒλέποντας την προοδευτική ανάπτυξη στo web development, είναι ένα πολύ καλό μέρος για να είστε. Οι εταιρείες αναζητούν συνεχώς νέα ταλέντα που δίνουν στους επίδοξους προγραμματιστές την ευκαιρία να βρουν τον τέλειο ρόλο τους.\nΌχι μόνο αυτό, ως web developer θα έχετε καλύτερο δημιουργικό έλεγχο και πραγματική ιδιοκτησία των έργων. Αυτό θα σας βοηθήσει να αναπτύξετε τις δεξιότητες που απαιτούνται για την επαγγελματική σας ανάπτυξη.\n4. Το web development είναι ανθεκτικό στο μέλλον\nΚαθώς οδηγούμαστε προς ένα ακόμη πιο τεχνολογικά καθοδηγούμενο μέλλον, οι αναπτυξιακές δεξιότητες είναι σταδιακά σε ζήτηση. Η τεχνητή νοημοσύνη, η μηχανική μάθηση, η κβαντική πληροφορική κ.λπ. Και αυτό εξαρτάται ακόμη και από τη σχέση τους με τις ιστοσελίδες. Για να δούμε πώς.\n– Αντίκτυπος της τεχνητής νοημοσύνης στην ανάπτυξη του διαδικτύου.\n– Η τεχνητή νοημοσύνη ακούγεται εκφοβιστική στην αρχή, αλλά την βρίσκουμε σε δράση κάθε μέρα.\n– Ξεφυτρώνουν εργαλεία ADI που μπορούν να αυτοματοποιήσουν αρκετά τη διαδικασία σχεδιασμού ιστότοπων. Η τεχνητή νοημοσύνη σχεδιασμού (ADI) μπορεί να συγκεντρώσει τα σημαντικά δομικά στοιχεία ενός ιστότοπου και να προσφέρει επιλογές για προσαρμοσμένο λογισμικό στους προγραμματιστές. Στο μέλλον, μπορεί να έχει μεγάλο αντίκτυπο στον τρόπο δημιουργίας ιστότοπων.\nΤο web development εξελίσσεται συνεχώς με προόδους στην τεχνολογία. Αν και μπορεί να μην είμαστε σε θέση να το δούμε αυτό σε καθημερινή βάση, είναι εύκολο για εμάς να κοιτάξουμε πίσω και να δούμε πώς έχουν μεταμορφωθεί τα πράγματα.\nΑλλά βλέποντας τη γρήγορη φύση αυτής της βιομηχανίας και, φυσικά, τον ανταγωνισμό, είναι σημαντικό να ενημερώνεστε με την τελευταία τεχνολογία και τα εργαλεία για να παραμένετε πάντα στα καλύτερά σας.\nΥπηρεσίες Κατάταξης Ξενοδοχείων


Πλήθος κόσμου στο «τελευταίο αντίο» στον Χάρρυ Κλυνν - Ειδήσεις - νέα - Το Βήμα Online\nΠλήθος κόσμου στο «τελευταίο αντίο» στον Χάρρυ Κλυνν\nΣήμερα στις 12 το μεσημέρι συγγενείς και φίλοι θα πουν το τελευταίο αντίο στον Χάρρυ Κλύνν που πέθανε τη Δευτέρα, σε ηλικία 78 χρονών.\n22 Μαΐου 2018, 14:08 Ενημερώθηκε: 25 Μαΐου 2018, 13:46\nΠλήθος κόσμου παρευρέθηκε στη Μητρόπολη Καλαμαριάς για να πει το «τελευταίο αντίο» στον πολυαγαπημένο καλλιτέχνη Χάρρυ Κλυνν, ο οποίος έφυγε από τη ζωή την περασμένη Δευτέρα.\nΑνάμεσα στους ανθρώπους που θα συνοδεύσουν τον Βασίλη Τριανταφυλλίδη, όπως ήταν το πραγματικό του όνομα, στην τελευταία του κατοικία, βρίσκονται συνάδελφοι του, εκπρόσωποι του πολιτικού κόσμου, γείτονες, φίλοι του αλλά και άνθρωποι που τον αγάπησαν μέσα από το έργο του.\nΣτην Μητρόπολη, έφτασε νωρίτερα και ο έλληνας πρωθυπουργός, Αλέξης Τσίπρας, για να τιμήσει και να αποχαιρετήσει τον Χάρρυ Κλυνν.\nΟ ενταφιασμός θα γίνει στο κοιμητήριο Καλαμαριάς.\nΟ Βασίλης Τριανταφυλλίδης (Χάρρυ Κλυνν) πέθανε την Δευτέρα τα ξημερώματα σε ηλικία 78 ετών, μετά από πολυετή ασθένεια (αναπνευστικά και κινητικά προβλήματα), η οποία είχε επιδεινωθεί με τον πρόωρο χαμό του γιου του, μουσικού και σκηνοθέτη Νικόλα Τριανταφυλλίδη, προ διετίας.\nΌπως δήλωσε η σύντροφος του γιού του (Νικόλα Τριανταφυλλίδη), Μαρίνα Δανέζη, «αντί στεφάνων, η οικογένεια επιθυμεί δωρεές στα «Παιδικά χωριά SOS Ελλαδος – Alpha Bank Iban: GR 6501 4084 608460 0200 2000170″».


Sikary - SPOD Αρχικό πακέτο με Powerbank 2200mAh | Ο ιδανικός τρόπος για να σταματήσετε το τσιγάρο\nSikary - SPOD Αρχικό πακέτο με Powerbank 2200mAh\nΤα Pod’s καθώς και τα ανταλλακτικά για αυτά που διαθέτουμε, συμβαδίζουν απολύτως με τον σχετικό κανονισμό της Ευρωπαϊκής Ένωσης Tobacco Products Directive2014/40/EE\nΑκολουθούν πλήρως τις ευρωπαϊκές προδιαγραφές σχετικά με την συσκευασία, και διαθέτουν\nόλα τα πιστοποιητικά καταλληλόλητας (CE – ROHS)\nΤο έχουν δει: 2691\nΕπιλέξτε χρώμα Pod\nSikary - SPOD Ceramic Coil 0.8ml\nSikary - SPOD Cotton Coil 0.8ml\nSikary - SPOD Ανταλλακτική μπαταρία 200mAh\nΥποδεχτείτε το SPOD της Sikary. Πρόκειται για μία συσκευή Pod που συνοδεύεται από ένα Powerbank 2200mAh του οποίου η αυτονομία σας επιτρέπει την ολοήμερη χρήση.\nΕίναι η ποιο αποτελεσματική συσκευή για την διακοπή του καπνίσματος.\nΕλαφρύ, κομψό με μοντέρνο σχεδιασμό. Χωράει άνετα στην τσάντα σας ή την τσέπη σας.\nΤο SPOD αποτελείται από 2 μέρη.\n1 Την συσκευή ατμίσματος SPOD και 2 το όμορφο και ελαφρύ SPOD Powerbank με χωρητικότητα 2200mAh, το οποίο λειτουργεί ως θήκη μεταφοράς και επαναφόρτισης για το SPOD.\nΞεχάστε το κουμπί λειτουργίας. Το SPOD ενεργοποιείται αυτόματα με την εισπνοή, και απενεργοποιείται αμέσως μετά την χρήση. Η λειτουργία αυτή προσφέρει ασφάλεια και οικονομία στην κατανάλωση μπαταρίας.\nΓια να φορτίσετε το SPOD, απλά τοποθετήστε το στο Powerbank και κλείστε το καπάκι του. Αμέσως θα ενεργοποιηθεί η ενδεικτική λυχνία του Powerbank η οποία σας ενημερώνει για την κατάσταση φόρτισης του SPOD. Μόλις ολοκληρωθεί η φόρτιση, βγάλτε το SPOD και ατμίστε. Εύκολα και απλά!\nΓια να φορτίσετε το Powerbank του SPOD, απλά συνδέστε το καλώδιο USB στο πλάι του Powerbank. Μέσω των 4 λυχνιών ένδειξης ενημερώνεστε για το επίπεδο φόρτισης της μπαταρίας.\n4 φωτάκια αναμμένα --> 100% ενέργεια\n3 φωτάκια αναμμένα --> 75% ενέργεια\n2 φωτάκια αναμμένα --> 50% ενέργεια\n1 φωτάκι αναμμένο --> 25% ενέργεια\nΌταν ολοκληρωθεί η φόρτιση του Powerbank, τα 4 φωτάκια παραμένουν αναμμένα για 20 δευτερόλεπτα.\nΕλέγξτε ανά πάσα στιγμή την υπολειπόμενη ενέργεια του Powerbank, απλά πατώντας το κουμπί του\nΑν το SPOD δεν έχει επαναφορτιστεί για μεγάλο διάστημα, το Powerbank δεν θα μπορεί να το φορτίσει σωστά. Αν συμβαίνει αυτό, πατήστε συνεχώς το κουμπί για πάνω από 10 δευτερόλεπτα, και τα 4 Led θα αναβοσβήσουν 2 φορές. Τώρα το Powerbank θα φορτίσει αυτόματα το SPOD.\nΟ ατμοποιητής του SPOD έχει χωρητικότητα 0.8ml και μπορείτε να τον γεμίσετε με υγρό της προτίμηση σας.\nΗ αντίσταση των 2.0Ω που διαθέτει, προσφέρει καθαρή γεύση και ικανοποιητική παραγωγή ατμού.\nΩς MTL (Mouth to lung) έχει σφιχτή και τσιγαρίσια τζούρα, και είναι συμβατή με υγρά Nic-Salts, 50PG/50VG και 70VG/30PG\nΠροστασία από βραχυκύκλωμα. Αν υπάρξει βραχυκύκλωμα στον ατμοποιητή, τότε αυτός δεν θα λειτουργεί και το LED του SPOD θα αναβοσβήσει 3 φορές.\nΓια να γεμίσετε με υγρό την ανταλλακτική δεξαμενή του SPOD, ξεβιδώστε το επάνω καπάκι της δεξαμενής, τραβήξτε την τάπα σιλικόνης, και γεμίστε με υγρό. Έπειτα κλείστε ξανά την τάπα σιλικόνης, και βιδώστε το επάνω καπάκι της δεξαμενής.\nΓια να ποτίσει σωστά η κεφαλή με υγρό, περιμένετε 10 δευτερόλεπτα πριν την πρώτη χρήση\nΕγγύηση ατμοποιητών DOA - Ισχύει κατά την παραλαβή απο εμάς ή για την ημέρα παράδοσης απο το Courier\nΕτικέτες: , Sikary - SPOD Αρχικό πακέτο με Powerbank 2200mAh, Pod's\nSikary - SPOD Ceramic Coil 0.8mlΑνταλλακτική δεξαμενή με κεραμική αντίσταση 1.4ohm. Θα σας χαρίσει απόλυτη Mouth to Lung (MTL) εμπειρία.Χω..\nSikary - SPOD Cotton Coil 0.8mlΑνταλλακτική δεξαμενή με κεραμική αντίσταση 2.0ohm. Θα σας χαρίσει απόλυτη Mouth to Lung (MTL) εμπειρία.Χωρ..\nSikary - SPOD Ανταλλακτική μπαταρία 200mAh Ανταλλακτική μπαταρία για το αρχικό πακέτο SPOD.Είναι διαθέσιμη σε 6 διαφορετικά χρώμα..


AutoMoto – Βόλτα στο δάσος για την Toyota Supra [video]\nΙούν 30, 2020Γιώργος ΑλιπράντηςautoNews, NEWSLike\nΗ Toyota έδωσε την πρώτη ιδέα για το διάδοχο μοντέλο της Supra 12 χρόνια πριν, αφού πρώτα είχε παρουσιάσει το πρωτότυπο FT-HS το 2010. Τελικά, μετά από διάφορα αποτυχημένα projects, η νέα Supra έκανε το ντεμπούτο της στο Detroit Auto Show το 2019 και έτσι το πολυαναμενόμενο μοντέλο επέστρεψε στην αγορά. Είναι ισχυρό, ακριβό και βασίζεται σε πλατφόρμα που αναπτύχθηκε σε συνεργασία με την BMW, με την Toyota ωστόσο να προσθέτει το δικό της χαρακτήρα στο μοντέλο.\nΑκόμα και σήμερα όμως, μετά από αρκετό καιρό σε κυκλοφορία, ο κόσμος -και εμείς μαζί- δε χορταίνει να απολαμβάνει τα διάφορα βίντεο και τις εικόνες της Toyota Supra που κυκλοφορούν κατά καιρούς. Το ίδιο και με το νέο βίντεο του μοντέλου, όπου μια μπλε Supra κάνει τη βόλτα της μέσα στο χιονισμένο δάσος, σε στενούς και στριφογυριστούς δρόμους!\nΟ οδηγός φαίνεται να παλεύει με τον κινητήρα και το τιμόνι ενάντια στο γλιστερό δρόμο, για να διατηρήσει την ευστάθεια του αυτοκινήτου, ενώ δε λείπουν και οι πολλές λακκούβες που ταλαιπωρούν τη Supra. Τέλος, υπάρχουν και διάφορες μικρές ανηφόρες και αλματάκια, που κάνουν τη Supra να… απογειώνεται στιγμιαία!\nΑς την απολαύσουμε παρέα…\nPrevious PostAlfa Romeo 8C Competizione: Ένα supercar με την καρδιά στην παράδοση και το βλέμμα στο μέλλον… Next PostΟι τελευταίες 18 BMW i8 έφυγαν από το εργοστάσιο της Λειψίας…


ΝΔ για την "επέτειο" του τρίτου μνημονίου: Καταστρέψατε τη χώρα φέρ...\nΔευτέρα, 14-Αυγ-2017 16:44\nΝΔ για την "επέτειο" του τρίτου μνημονίου: Καταστρέψατε τη χώρα φέρνοντας και ...τέταρτο!\nΣε απολογισμό του κυβερνητικού έργου με αφορμή τη συμπλήρωση δύο ετών από την ψήφισή του τρίτου μνημονίου, προχωρά η Ν.Δ , υπενθυμίζοντας πως ... πριν από λίγο καιρό η κυβέρνηση των ΣΥΡΙΖΑΝΕΛ ψήφισε ακόμη ένα, το τέταρτο!\nΌπως επισημαίνει στην ανακοίνωσή της η αξιωματική αντιπολίτευση: Δύο χρόνια χάθηκαν. Η οικονομία επέστρεψε στην ύφεση. Το οικονομικό κλίμα κατέρρευσε.\nΟι επιχειρηματικές προσδοκίες και η καταναλωτική εμπιστοσύνη συρρικνώθηκαν. Η ανταγωνιστικότητα της οικονομίας επιδεινώθηκε.\nΤο διαθέσιμο εισόδημα των πολιτών συρρικνώθηκε και το βιοτικό τους επίπεδο μειώθηκε. Πλούτος εξανεμίσθηκε.\nΝέα μέτρα, ύψους 14,5 δις ευρώ, παράλληλα με κεφαλαιακούς περιορισμούς επιβλήθηκαν. Οι καταθέσεις νοικοκυριών και επιχειρήσεων υποχώρησαν.\nΤα κόκκινα δάνεια διογκώθηκαν. Οι τράπεζες χρειάστηκαν νέα ανακεφαλαιοποίηση, με την οποία το Δημόσιο έχασε ιδιοκτησία και κεφάλαια.\nΤαμειακά διαθέσιμα φορέων του Δημοσίου "σκουπίστηκαν”. Τα λουκέτα στην αγορά πολλαπλασιάστηκαν. Το κόστος δανεισμού του Δημοσίου αυξήθηκε.\nΟι ληξιπρόθεσμες οφειλές Δημοσίου και ιδιωτών εκτοξεύτηκαν. Η βιωσιμότητα του Δημόσιου χρέους επιδεινώθηκε.\nΗ χώρα παραμένει "απούσα”, δύο και πλέον χρόνια μετά την έναρξή του, από το πρόγραμμα ποσοτικής χαλάρωσης. Ταπεινωτικές δεσμεύσεις, όπως ο "κόφτης”, αναλήφθηκαν. Με λίγα λόγια, καμία "κόκκινη γραμμή”, υποχωρήσεις συνεχώς και παντού.\nΔιαπραγματευτικές ήττες, αυταπάτες και ψέματα αποτελούν το τρίπτυχο της Κυβερνητικής αποτυχίας".\nΑναλυτικά, η ανακοίνωση της Ν.Δ έχει ως εξής:\n"Συμπληρώνονται σήμερα δύο χρόνια από τότε που η Κυβέρνηση ΣΥΡΙΖΑ – ΑΝΕΛ επιβάρυνε τη χώρα με το τρίτο αχρείαστο Μνημόνιο.\nΑποκαλύφθηκαν οι πομφόλυγες για δήθεν "παράλληλα προγράμματα” και για "αριστερά πρόσημα”.\nΑποκαλύφθηκε η μνημονιακή της μετάλλαξη, που συνοδεύτηκε από τη "διαρκή της αφοσίωση” στο Μνημόνιο.\nΑποκαλύφθηκε πως η "αριστερή ψυχή” γίνεται θυσία στο βωμό για λίγη "πολιτική εξουσία”.\nΤαμειακά διαθέσιμα φορέων του Δημοσίου "σκουπίστηκαν”.\nΗ χώρα παραμένει "απούσα”, δύο και πλέον χρόνια μετά την έναρξή του, από το πρόγραμμα ποσοτικής χαλάρωσης.\nΤαπεινωτικές δεσμεύσεις, όπως ο "κόφτης”, αναλήφθηκαν.\nΜε λίγα λόγια, καμία "κόκκινη γραμμή”, υποχωρήσεις συνεχώς και παντού.\nΑυτό είναι το οδυνηρό αποτύπωμα στην Ελληνική οικονομία της Κυβέρνησης ΣΥΡΙΖΑ – ΑΝΕΛ".\n*Δύο χρόνια Μνημόνιο Τσίπρα: Μέτρα 17 δισ., χαμένα κέρδη 4,3 δισ. και 64.000 λουκέτα\n"Αυτή η κυβέρνηση, τη μόνη καλή υπηρεσία που έχει να προσφέρει στον τόπο είναι να δρομολογήσει όσο το δυνατόν συντομότερα εξελίξεις".\n"Ώστε να φύγει η πιο ανίκανη Κυβέρνηση που γνώρισε ποτέ ο τόπος".\nΣτ. Καλαφάτης: Στην κυβέρνηση κινούνται αδίστακτα\nΤι αναφέρει ο βουλευτής της Ν.Δ. σε συνέντευξή του.\nΠυκνώνουν οι γαλάζιες τοποθετήσεις που φέρουν τον Α. Τσίπρα να οδηγείται σε κάλπες προ του 2019.\n"Οι κ. Τσίπρας και Καμένος ξεπούλησαν την απόφαση του Βουκουρεστίου".\n"Οι άθλιες πρακτικές τους να πετούν λάσπη ακόμη και πάνω από τις στάχτες έχουν ήδη καταδικασθεί στη συνείδηση των πολιτών".\nΑπάντηση σε tweet- μάθημα περί διπλωματίας, του ΥΠΕΞ.


ΔΣ ΕΣΗΕΜΘ | Ασύνταχτος Τύπος\nArchive for the ΔΣ ΕΣΗΕΜΘ Category\nPosted in ΔΣ ΕΣΗΕΜΘ, Δημοσιογραφικά, Εργασιακά on 14 Μαρτίου, 2012 by asyntaxtostypos\nΣτη σημερινή συνεδρίαση του δ.σ. της ΕΣΗΕΜΘ η αντιπρόεδρος του μας «ενημέρωσε» για τα στοιχεία που παρουσίασε η κα Σουλοπούλου για τις πρώτες 45 μέρες εφαρμογής του προγράμματος «εξυγίανσης». Από αυτή την «εκτενή» και «λεπτομερή» ενημέρωση μάθαμε ότι σε φοβερή δημοσιογραφική ερώτηση της ιδίας «που βρισκόμαστε σε κλίμακα από το 0 έως το 10», η εκπρόσωπος του εκδότη απάντησε στο 8! Δηλαδή; Τι διαφορά έχει το 8 με το 7 ή το 9; Άβυσσος η ψυχή του δημοσιογράφου. Κατά τα άλλα μάθαμε ότι δεν έχουν πολλά παράπονα από την καθημερινή Μακεδονία, (σε αντίθεση με τα Σπορ) αλλά ότι μπορεί να πάει καλύτερα η Κυριακάτικη έκδοση.\nΒεβαίως η αντιπρόεδρος ήταν λαλίστατη στο σύνηθες και εμπαθέστατο πλέον παραλήρημα της κατά του Ασύνταχτου Τύπου ο οποίος απλώς άσκησε κριτική στο προφανές (εκ του αποτελέσματος) γεγονός ότι δεν περιφρουρήθηκε η απεργία της περασμένης Πέμπτης. Και να σκεφθείτε ότι Συνέχεια →\nPosted in ΔΣ ΕΣΗΕΜΘ, Εργασιακά, ΕΣΗΕΜΘ on 14 Μαρτίου, 2012 by asyntaxtostypos\nΝέο πρόγραμμα εθελουσίας εξόδου ζήτησε η εργοδοσία της εφημερίδας Αγγελοφόρος, δίνοντας 10ήμερη προθεσμία για την εκδήλωση του σχετικού ενδιαφέροντος από 4 έως και 7 εργαζόμενους.\nΕάν δεν υπάρξει επιτυχία στο «πρόγραμμα», τότε η διοίκηση θα προχωρήσει μονομερώς σε εφαρμογή του νόμου περί «εκ περιτροπής εργασία» με μειώσεις αποδοχών κατά 25%. Συνέχεια →\nPosted in ΔΣ ΕΣΗΕΜΘ, Δημοσιογραφικά, Εργασιακά on 2 Φεβρουαρίου, 2012 by asyntaxtostypos\nΑΓΓΕΛΙΟΦΟΡΟΣ: Να ξεκαθαρίσει ο Μπακατσέλος\nPosted in ΔΣ ΕΣΗΕΜΘ, Δημοσιογραφικά, Εργασιακά on 25 Ιανουαρίου, 2012 by asyntaxtostypos\nΣυνάντηση με τον εκδότη της εφημερίδας Αγγελιοφόρος θα επιδιώξει η ΕΣΗΕΜΘ όπως αποφασίστηκε κατά τη σημερινή συνεδρίαση του δ.σ. Σκοπός της συνάντησης δεν είναι η συνέχεια της υποτιθέμενης διαβούλευσης, αλλά το αίτημα να ξεκαθαρίσει ο Μπακατσέλος τις προθέσεις του και να σταματήσει να κουνάει πάνω από τα κεφάλια των ομήρων εργαζόμενων την χατζάρα της αναστολής της καθημερινής έκδοσης της εφημερίδας.\nΜετά τη συνάντηση το δ.σ. θα συνεδριάσει για να αποφασίσει τις περαιτέρω κινητοποιήσεις στις οποίες αν χρειαστεί θα προχωρήσει.\nΟ Ασύνταχτος Τύπος πρότεινε την ώρα της συνάντησης του Μπακατσέλου με τα προεδρεία των ενώσεων να πραγματοποιηθεί συγκέντρωση διαμαρτυρίας έξω από τον χώρο συνάντησης (με τη συμμετοχή δημοσιογράφων από όλα τα μέσα), πρόταση που ψηφίστηκε από 4 μέλη (Μακρής, Αδάμ, Ντόζης, Ρεπανάς), ενώ καταψηφίστηκε από άλλα 4 (Βοϊτσίδης, Φωκιανίδης, Καρράς, Κοντογουλίδης) και έτσι δεν ελήφθη η σχετική απόφαση (απουσίαζε η Χρ. Χαλεπλίδου).\nΥπενθυμίζουμε ότι προ ολίγων 24ώρων ο διευθυντής της εφημερίδας Τραϊανός Χατζηδημητρίου ενημέρωσε τους εργαζόμενους ότι ο εκδότης μετά τη συνάντησή του στην Αθήνα με τους Μπόμπολα – Ψυχάρη έχει λάβει την απόφαση να κλείσει το καθημερινό φύλλο.\nΠροθεσμία μέχρι το τέλος του μήνα να εξοφλήσει τα χρεωστούμενα προς τους εργαζόμενους δημοσιογράφους που δεν είναι μέλη της ΕΣΗΕΜΘ έδωσε το δ.σ. στον εκδότη της Μετροσπορ, πριν προκηρύξει 48ωρη απεργία στην εφημερίδα.\nΣημειώνουμε ότι οι εργαζόμενοι αυτοί παίρνουν στην πλειοψηφία τους από 300 έως 800 ευρώ ενώ έχουν την ευθύνη του σημαντικού ρεπορτάζ των ομάδων της Θεσσαλονίκης. Είναι απλήρωτοι από 4 έως 7 μήνες και πληρώνονται κατόπιν ασφυκτικών πιέσεων με ποσά επιπέδου 200 ευρώ, ενίοτε και με λιγότερα.\nΠαράλληλα οι εργαζόμενοι που είναι μέλη της ΕΣΗΕΜΘ μόλις πρότινος πληρώθηκαν τον Νοέμβριο και έχουν λαμβάνειν τις αποδοχές 1,5 μήνα του καλοκαιριού και το επίδομα αδείας.\nΜάθαμε ότι είχε δοθεί από τους διοικούντες η υπόσχεση ότι θα πληρωνόταν οι μισθοί τους μέχρι τις 10 Ιανουαρίου, κάτι που δεν έγινε. Η απάντηση που τους δόθηκε είναι ότι στον Άρη περιμένουν τα χρήματα από τον ΟΠΑΠ. Για να πληρωθούν –και να μην ασκήσουν προσφυγή- ο Τσέζαρεκ, ο Σηφάκης. Αν περισσέψουν θα πληρωθούν και οι εργαζόμενοι του ραδιοφώνου οι οποίοι δεν μπορούν δυστυχώς να προσφύγουν στη FIFA.\nΜετά την εθελουσία έξοδο του εργασιακού εκπροσώπου της εφημερίδας Μακεδονία, ο Ηλίας Τάταλας παραιτήθηκε από τα συνδικαλιστικά του καθήκοντα. Σύμφωνα με το καταστατικό, όπως τόνισε ο νομικός σύμβουλος της ΕΣΗΕΜΘ, το θέμα της αντικατάστασης του θα αναλάβει η εφορευτική επιτροπή η οποία θα προκηρύξει έκτακτες εκλογές για την κάλυψη της θέσης.\n«Μακεδονία»: Πρόσκληση με δικαστικό επιμελητή\nPosted in ΔΣ ΕΣΗΕΜΘ, Δημοσιογραφικά, Εργασιακά, ΕΝΗΜΕΡΩΣΗ on 17 Ιανουαρίου, 2012 by asyntaxtostypos\nΟι 33 εργαζόμενοι του συγκροτήματος των εφημερίδων «Μακεδονία» και «Θεσσαλονίκη», οι οποίοι δεν είχαν ειδοποιηθεί τις προηγούμενες ημέρες από την εργοδοσία ώστε να πάνε να υπογράψουν ατομική σύμβαση άρχισαν πριν από λίγη ώρα να λαμβάνουν επιστολή από δικαστικό επιμελητή με την οποία καλούνται από τον οικονομικό διευθυντή της επιχείρησης κ. Μάτσικα να εμφανιστούν αύριο στο γραφείο του (10.00-14.00) ώστε να δηλώσουν τις προθέσεις τους διότι –όπως αναφέρεται στην επιστολή- «περίσσεψαν» άλλες 7 θέσεις εργασίας (οι 5 για δημοσιογράφους). Ίσως γιατί οι εθελούσιες ήταν περισσότερες των αναμενομένων, είτε διότι δεν «έβγαιναν» τα φύλλα με τους ελάχιστους που υπέγραψαν ατομικές συμβάσεις. Και φυσικά γιατί κάποιοι, όχι λίγοι, παρότι κλήθηκαν δεν υπέγραψαν τις ατομικές συμβάσεις εργασίας υπερασπιζόμενοι, εμπράκτως και όχι στα λόγια, τις ΣΣΕ.\nΣύμφωνα με το νομικό τμήμα της ΕΣΗΕΜΘ οι 33 συντάκτες που θα λάβουν εξωδίκως την επιστολή θα πρέπει να προσέλθουν και αφού ενημερωθούν να αποφασίσουν αν θα υπογράψουν ή όχι.\nΥπενθυμίζουμε ότι οι συνάδελφοι αυτοί δεν είχαν ειδοποιηθεί τηλεφωνικά από την εργοδοσία διότι –σύμφωνα με το νομικό τμήμα της εταιρείας- συμπεριλαμβανόταν στους υπό απόλυση με «κοινωνικοοικονομικά κριτήρια» συναδέλφους.\nΣημειωτέον ότι ήδη έχει συσταθεί η διευθυντική ομάδα που θα αναλάβει την επανέκδοση των εφημερίδων, αλλά δεν ανακοινώθηκαν ακόμη τα ονόματα των στελεχών του διευθυντηρίου.\nΠαράλληλα, οι εφημερίδες θα αρχίσουν να επανεκδίδονται εντός της εβδομάδας, καθότι πρέπει μέχρι την Παρασκευή να έχει πληρωθεί σε όλους τους εργαζόμενους ένα τμήμα των δεδουλευμένων και το δώρο των Χριστουγέννων ή ένα τμήμα της αποζημίωσης σε όσους φεύγουν από το συγκρότημα.\nΣύμφωνα με πληροφορίες, στην ηγετική ομάδα θα υπάρχει και… άρωμα Αθηνών κατά την πολλάκις δοκιμασμένη και αποτυχημένη συνταγή του παρελθόντος. Οι τελευταίες πληροφορίες αναφέρουν ότι ήδη κάποιοι συντάκτες έχουν λάβει οδηγίες για ρεπορτάζ για την «Μ» της Κυριακής.\nΟ Ασύνταχτος Τύπος τάσσεται προφανώς κατά των απολύσεων και καλεί την εργοδοσία αλλά και την νέα διευθυντική ομάδα να μην προχωρήσουν σε καταγγελίες συμβάσεων ώστε η επανακυκλοφορία των εφημερίδων να πραγματοποιηθεί σε συνθήκες σχετικής εργασιακής ειρήνης (όσο αυτό είναι δυνατόν μετά από την πολύμηνη ομηρία και τους απαράδεκτους εκβιασμούς δεκάδων εργαζομένων οι οποίοι έφτασαν μέχρι το κατώφλι της οικονομικής εξαθλίωσης).\nΗ ΕΣΗΕΑ στον ΟΜΕΔ\nΣτο μεταξύ και ενώ στην «Μ» και στον «Α» με τις ευλογίες της ΕΣΗΕΜΘ οι εργοδότες πιέζουν για ατομικές συμβάσειςη ΕΣΗΕΑ και η ΠΟΕΣΥ κινούνται στη λογική να πετύχουν ΣΣΕ μέσω ΟΜΕΔ. Συμφωνα με αναρτήσεις στο διαδίκτυο ο πρόεδρος της ΕΣΗΕΑ Δ. Τρίμης ανακοίνωσε ότι το σωματείο θα προσφύγει στον ΟΜΕΔ με στόχο να πιέσει τους εκδότες να υπογράψουν συλλογική σύμβαση εργασίας. Όπως ανέφερε η όλη διαδικασία θα διαρκέσει περίπου 40 μέρες και έτσι ζήτησε από τους εργαζομένους να μην προχωρήσουν σε καμία συμφωνία με τις ιδιοκτησίες των Μέσων που εργάζονται, να μην υπογράψουν ατομικές ή άλλου είδους συμβάσεις μέχρι να ολοκληρωθεί η διαδικασία.\nΑΓΓΕΛΙΟΦΟΡΟΣ: Οι πρώτες 11 απολύσεις του 2012\nPosted in ΔΣ ΕΣΗΕΜΘ, Δημοσιογραφικά, Εργασιακά on 9 Ιανουαρίου, 2012 by asyntaxtostypos\nΤη δόξα του αφεντικού που έκανε ποδαρικό στις απολύσεις το 2012 διεκδικεί ο κυρ Αλέκος…\nΤη δόξα του πρώτου εκδότη που προβαίνει σε απολύσεις το νέο έτος ήθελε φαίνεται να κερδίσει ο Μπακατσέλος ο οποίος απέλυσε ήδη πριν από λίγη ώρα 8 συναδέλφους του Αγγελιοφόρου. Οι πέντε συνάδελφοι έλαβαν στο σπίτι τους την καταγγελία της σύμβασής τους με κλητήρα, ο οποίος θα επιδόσει τις επόμενες ημέρες άλλες 3 απολύσεις. Σύνολο 11.\nΟι απολύσεις γίνονται με προειδοποίηση, δηλαδή οι συνάδελφοι ενημερώθηκαν ότι θα απολυθούν οριστικά στις 9 Μαΐου με το ήμισυ της αποζημίωσης που δικαιούνται. φυσικά στο τετράμηνο που θα παραμείνουν στην επιχείρηση, θα πρέπει να πάρουν και το σύνολο της κανονικής τους αδείας, μαζί με πιθανά υπόλοιπα του 2011.\nΑν σκεφτεί κανείς ότι αυτό που ζητούσε η Ένωση ήταν η εγγύηση της διατήρησης των θέσεων εργασίας και η επαναπρόσληψη των 14 απολυθέντων την προηγούμενη φορά, η απάντηση της εργοδοσίας στο αίτημα αυτό είναι προφανής.\nΑξίζει να προσθέσουμε ότι στα εξώδικα που έλαβαν από τον κλητήρα οι συνάδελφοι δεν αναγράφεται ο λόγος καταγγελίας της σύμβασής τους, ενώ την προηγούμενη φορά χρησιμοποιήθηκε ως επιχείρημα η πρόθεση της εργοδοσίας να αναστείλει την καθημερινή έκδοση του Αγγελιοφόρου. (Να θυμίσουμε ότι η πρόταση του εκδότη Μπακατσέλου και των συνεταίρων του Μπόμπολα και Ψυχάρη που κατατέθηκε πριν από τις γιορτές προς τους εργαζόμενους και την ΕΣΗΕΜΘ, ήταν: προκειμένου να διατηρηθούν οι θέσεις εργασίας να δεχθούν μειώσεις στους μισθούς κατά 25% και για επιστρέψουν οι 12 απολυμένοι η μείωση να φτάσει στο 33%. Αν η πρόταση δεν γίνει αποδεκτή τότε θα γίνουν μαζικές απολύσεις (32 θα είναι δημοσιογράφοι, οι 17 διοικητικοί υπάλληλοι και οι 6 τεχνικοί) και θα κλείσει το ημερήσιο φύλλο).\nΣτην προκλητική αυτή εκδοχή «διαπραγμάτευσης» από πλευράς εργοδοσίας θα πρέπει να δοθεί μία δυναμική απάντηση από την Ένωση Συντακτών και κυρίως από τους εργαζόμενους.\nΗ τακτική αποδοχής ατομικών συμβάσεων από πλευράς ΕΣΗΕΜΘ δεν δικαιώθηκε αφού και τις αποδοχές συρρίκνωσε και τις θέσεις εργασίας δεν διασφάλισε. Μια τακτική που πιθανότατα επιφυλάσσεται και για τους εργαζόμενους των εφημερίδων Μακεδονία – Θεσσαλονίκη.\nΠιθανότατα οι απολύσεις αυτές αποτελούν ακόμη ένα όπλο εκβιασμού των εργαζομένων μέχρις ότου αυτοί να δεχτούν να εργασθούν για 700 ευρώ. Η μόνη πειστική απάντηση στις επιθέσεις που δέχονται όλοι οι εργαζόμενοι στον Τύπο, έντυπο και ηλεκτρονικό είναι η υπογραφή συλλογικής σύμβασης. Και μόνο με πανελλαδικής εμβέλειας κινητοποιήσεις διαρκείας, μπορεί να πειστούν εκδότες και καναλάρχες να επιστρέψουν στο τραπέζι των διαπραγματεύσεων για τη συλλογική σύμβαση.\nΚαλούμε την ΠΟΕΣΥ και τις κατά τόπους ενώσεις να συνειδητοποιήσουν ότι ήγγικεν η ώρα μίας συνολικής απάντησης στους Ρηγάδες, Κουρήδες, Γιαννίκους, Μπόμπολες, Ψυχάρηδες, Ανδρουλιδάκηδες και Μπακατσέλους. Στα επιχειρηματικά τους παιχνίδια και τις διαπλοκές τους με την εξουσία δεν θα χρησιμοποιήσουν ως ομήρους τους εργαζόμενους.\nΚλείνοντας υπενθυμίζουμε ένα σύνθημα που ακούστηκε στην μοναδική κοινή συγκέντρωση και πορεία που έκαναν πέρυσι οι εργαζόμενοι Μακεδονίας και Αγγελιοφόρου. Να την επαναλάβουμε άμεσα με κεντρικό το συγκεκριμένο σύνθημα:\n«Κάνουν απολύσεις με το έτσι θέλω\nδεν θα σας περάσει Ρήγα – Μπακατσέλο»…\nΝα ανακληθούν οι απολύσεις ΤΩΡΑ – Να απαντήσουμε δυναμικά – Η αλληλεγγύη όπλο των συντακτών, πόλεμο στο πόλεμο των αφεντικών…\nΜΑΚΕΔΟΝΙΑ: Νέα «διορθωτική» πρόταση Σουλοπούλου\nPosted in ΔΣ ΕΣΗΕΜΘ, Εργασιακά on 3 Ιανουαρίου, 2012 by asyntaxtostypos\nΝέα συνάντηση με τα προεδρεία των τριών ενώσεων είχε η εκπρόσωπος του εκδότη Βίκυ Σουλοπούλου. Στη νέα «διορθωτική» πρόταση προβλέπ εται εξομοίωση της μείωσης των αποδοχών για όλους τους εργαζόμενους στο -30%. Δηλαδή μειώθηκε η χασούρα για τους διοικητικούς, τους τεχνικούς και μερικούς δημοσιογράφους (διορθωτές και αθλητικούς). Κατά τα άλλα η πρόταση παραμένει η ίδια και δεν έγινε δεκτή από την ΕΣΗΕΜΘ. Αύριο Τετάρτη θα συνεδριάσει στις 11.30 το δ.σ. της ΕΣΗΕΜΘ και αμέσως μετά είναι προγραμματισμένη εργασιακή συνέλευση των δημοσιογράφων που εργάζονται στις εφημερίδες Μακεδονία – Θεσσαλονίκη – Σπορ του Βορρά.\nΥπενθυμίζω ότι το σχέδιο της εργοδοσίας περιλαμβάνει πέραν των μειώσεων και 80 αποχωρήσεις. Κι αν καταπιούμε τις 52 εκβιαστικές «εθελούσιες» παραμένουν 28 εργαζόμενοι στην λίστα των υπό απόλυση.\nΠιστεύουμε πως η ΕΣΗΕΜΘ δεν μπορεί να δεχτεί καμία περαιτέρω απόλυση για να «σωθούν» οι 105 που θα μείνουν.\nΣτο μεταξύ έχει επιλεγεί ο δημοσιογράφος που θα αναλάβει –επί πτωμάτων- την διεύθυνση του συγκροτήματος στη νέα τάξη πραγμάτων. Όπως καταλαβαίνετε, οι απολύσεις πρόκειται να γίνουν με τα ίδια «αντικειμενικά» κριτήρια με τα οποία γίνονταν οι επιλογές των αυλικών των βασιλέων της Ελλάδας πριν έρθει η δημοκρατία στην Ελλάδα. Φυσικά, ούτε κουβέντα για τα δεδουλευμένα κι το δώρο των Χριστουγέννων, διότι ο εκβιασμός βρίσκεται ακόμη σε εξέλιξη.\nΟ ίδιος ο επιχειρηματίας (John Rigas) που προχώρησε μέσω θυγατρικών του στην αγορά των τεσσάρων αεροσκαφών τύπου Airbus A340-300 που χρησιμοποιούσε η παλιά «Ολυμπιακή Αεροπορία» και οι «Ολυμπιακές Αερογραμμές» συνεχίζει ακάθεκτος τις επιχειρηματικές του κινήσεις. Που είναι οι πολιτικοί να του θέσουν το ερώτημα γιατί δεν φροντίζει να πληρώσει τους εργαζόμενους της μικρότερης επιχείρησης στην οποία εμπλέκεται;\nΑλλά φαίνεται ότι και για τους πολιτικούς και για τους επιχειρηματίες, η απελπισία στην οποία έχουν περιέλθει 180 οικογένειες είναι απλώς… business as usual.\nMerry Christmas John Rigas, καλά Χριστούγεννα συνάδελφοι\nPosted in Αρθρο - Σχολιο, ΔΣ ΕΣΗΕΜΘ, ΕΣΗΕΜΘ on 23 Δεκεμβρίου, 2011 by asyntaxtostypos\nΗ θέα από το διαμέρισμα του John και της Darcy Rigas στην 5η λεωφόρο της Νέας Υόρκης είναι εντυπωσιακή. Φαίνεται σχεδόν ολόκληρο το Central Park. Τώρα μάλιστα που είναι στολισμένο για τα Χριστούγεννα είναι ακόμη πιο όμορφο, ιδίως τη νύχτα με τα πολύχρωμα φωτισμένα στολίδια σε πολλά δέντρα του δάσους.\nΑλλά κι αν δεν σου αρέσει το δάσος αλλά οι ήχοι της πολύβουης πόλης, η Times Square είναι δυο βήματα από το σπίτι τους και είναι υπέροχα στολισμένη για την υποδοχή του νέου έτους.\nΤο 2012 περιμένουν να είναι καλύτερο από το 2011. Όχι ότι έχουν παράπονο. Οι αλλαξοκ…ιές της εταιρείας τους με την Proton Bank και την Τράπεζα Πειραιώς ήταν λίαν επικερδείς. Όλες, δόξα τω θεώ οι εταιρείες, με έδρα τις ΗΠΑ, τα νησιά Κάιμαν, τις Αζόρες και την Ελλαδίτσα πήγαν καλά.\nΒέβαια, τον ενοχλούν κάποιοι μυστήριοι στην πατρίδα, οι οποίοι, οι αφελείς, εργαζόμενοι στην εφημερίδα Μακεδονία περίμεναν να πληρωθούν το δώρο των Χριστουγέννων και τα δεδουλευμένα τεσσάρων μηνών. «Μα που ζουν αυτοί οι τύποι;», σκέφτηκε στα 14 δευτερόλεπτα που ασχολήθηκε με το θέμα. Εξάλλου, όπως τον ενημέρωσε η μπιστικιά του, η Vicky, στην εταιρεία δεν υπήρχε ανησυχία. Με τη βοήθεια κάποιων διευθυντών και κάποιων άλλων συνδικαλιστών που αντιμετωπίζουν το θέμα με «ρεαλισμό», αυτοί οι ftohobinedes είναι πρόθυμοι να δουλέψουν σχεδόν τσάμπα, όσοι δεν απολυθούν.\n“Βlackmail never fails” (o εκβιασμός δεν αποτυχάνει ποτέ) ξανασκέφτηκε ο John και χάρηκε για την σχεδόν ρίμα που πέτυχε.\nΒεβαίως, η αστυνομία επιχείρησε να συλλάβει τους υπευθύνους για την μη καταβολή του δώρου Χριστουγέννων, αλλά who cares? Πρώτον ο ίδιος είναι too far away ενώ ένας υπάλληλος του, named Matsikas, ήταν έτσι κι αλλιώς… αναλώσιμος. Άσε που δεν τον βρήκαν.\nΤου άρεσε του John η Ελλάδα. Για πολλούς λόγους. 1ον διότι δεν τηρούνται οι νόμοι, 2ον γιατί οι ιθαγενείς υπάλληλοί του είναι χαριτωμένα δουλικοί και 3ον γιατί έχει πολύ ήλιο, τέλειο για μπίζνες με τα φωτοβολταϊκά. Πτωχεύσει δεν πτωχεύσει η ψωροκώσταινα αυτός ήταν εξασφαλισμένος. Έβαλε δύο ακόμη δάχτυλα από το ενήλικο 18 ετών ουίσκι στο ποτήρι του και κάθισε αναπαυτικά δίπλα στο στολισμένο χριστουγεννιάτικο δέντρο. Oh Christmas tree τραγούδισε από μέσα του παρακολουθώντας ταυτόχρονα στο Bloomberg την πορεία των εισηγμένων του στη Wall Street.\nΣτην Θεσσαλονίκη έριχνε χιονόνερο. Η παγωνιά έφτανε μέχρι το κόκκαλο και εξαντλούσε με ταχύτητα τα αποθέματα πετρελαίου στους καυστήρες των σπιτιών. Στο κτίριο της ΕΣΗΕΜΘ έκανε ευτυχώς ζέστη. Τόση που άξιζε τον κόπο να κάτσει κανείς ώρα στην εργασιακή της Μακεδονικής Εκδοτικής Εκτυπωτικής, κι ας άκουγε απίστευτα πράγματα.\nΠόσο large είναι αυτοί οι άνθρωποι με τον επιχειρηματία που ορίζει τις τύχες των εφημερίδων «Μακεδονία», «Θεσσαλονίκη» και Σπορ του Βορρά. Αγχώνονται οι ίδιοι για λογαριασμό του για το που θα βρει τα χρήματα για τα δεδουλευμένα, το δώρο και για τη διατήρηση της εφημερίδας. Αν το ήξερε αυτό ο John Rigas μπορεί και να μείωνε τις απαιτήσεις του σε απολύσεις από τα 80 στα 79 άτομα.\nΒέβαια οι περισσότεροι δημοσιογράφοι υποστήριζαν ότι πρώτα πρέπει να πληρώσει η εταιρεία και μετά να ξεκινήσει οποιαδήποτε διαπραγμάτευση, αλλά κάποιοι έκαναν ότι δεν άκουγαν παρά μόνο τις «ρεαλιστικές» φωνές των «Σπορ του Βορρά» οι οποίοι ξαφνικά από «μίασμα» του κλάδου (αυτοί τους έλεγαν έτσι, όχι εμείς) έγιναν υπεύθυνοι συνομιλητές. Θαύμα, θαύμα, χρονιάρες μέρες που είναι.\nΒέβαια, υπάρχουν και κάτι «ασύνταχτοι τύποι» που επιμένουν ακόμη σε κόκκινες γραμμές, αλλά η διοίκηση δεν έχει πρόβλημα. Είναι η πλειοψηφία στο διοικητικό συμβούλιο και για ακόμη μία φορά θα ερμηνεύσει κατά το δοκούν τις επιθυμίες της πλειοψηφίας. Έχει εξάλλου το know how από τον Αγγελιοφόρο επιτυγχάνοντας για πρώτη φορά πανελλαδικά την υπογραφή ατομικών συμβάσεων με έναν επιχειρηματία ο οποίος δεν χόρτασε και ζητά τώρα την Άρτα, τα Γιάννενα και το Αγρίνιο σε απολύσεις και μειώσεις μισθών.\nΌλοι οι δημοσιογράφοι, αλλά και οι άλλοι εργαζόμενοι στον Τύπο, ηλεκτρονικό και έντυπο βρίσκονται στο πόδι. Στην Ελευθεροτυπία, στο Έθνος, στον Alter, στον Φίλαθλο, στο Κέρδος, στην Καθημερινή, στην ΕΡΤ κλπ. Λέγεται ότι μόλις αλλάξει ο χρόνος θα αρχίσουν συζητήσεις για απεργιακές κινητοποιήσεις ώστε να υπογραφεί συλλογική σύμβαση εργασίας, έστω και με μικρή μείωση.\nΣτη Θεσσαλονίκη όμως, οι «ρεαλιστές» -και οι εκπρόσωποι του John Rigas- δεν μπορούν να περιμένουν. Θέλουν το ταχύτερο δυνατόν να τυλίξουν τους 190 εργαζόμενους σε μία κόλλα ατομικής σύμβασης ή να τους στείλουν σε εθελουσία (με το στανιό).\nΒέβαια, υπάρχει ένας μικρούλης κίνδυνος για τους χορηγούς αυτής της πρότασης. Να δηλώσουν μαζικά οι εργαζόμενοι δημοσιογράφοι στη «Μακεδονία» ότι ΔΕΝ ΥΠΟΓΡΑΦΟΥΝ. Διότι τότε δεν θα μπορούν να χρησιμοποιήσουν τους διοικητικούς ή τους τεχνικούς ή τους Παοκτσήδες των Σπορ. Ούτε θα ωφελεί οποιαδήποτε αυθαίρετη ερνηνεία των προθέσεων της εργασιακής συνέλευσης. Οπότε, ξαναπάμε στις εκ περιτροπής, στα δικαστήρια και –ποιος ξέρει- ίσως και σε μία καινούργια πρόταση της εργοδοσίας.\nΚι όμως σε αυτή την εργασιακή θα μπορούσε να υπάρξει μία ΟΜΟΦΩΝΗ απόφαση. Ότι οποιαδήποτε διαπραγμάτευση, – ακόμη κι αν αναφερόταν σε πιθανές μειώσεις- θα μπορούσε να γίνει σε ένα περιβάλλον αμοιβαίας εμπιστοσύνης και συνεργασίας, αφού πληρωθούν οι υποχρεώσεις της εταιρείας και κυρίως το δώρο των Χριστουγέννων.\nΔιότι, συνάδελφοι, δεν θα κάνουμε απλώς Χριστούγεννα άφραγκοι, αλλά και με την συναίσθηση ότι γύρω μας κυκλοφορούν… καλικάντζαροι με πολιτικά.\nΚΑΛΑ ΧΡΙΣΤΟΥΓΕΝΝΑ, ή έστω ΚΑΛΑ ΧΡΩΣΤΟΥΓΕΝΝΑ\nΈνας Ασύνταχτος Τύπος\n500 ευρώ το βοήθημα για άνεργους και απλήρωτους\nPosted in ΔΣ ΕΣΗΕΜΘ on 20 Δεκεμβρίου, 2011 by asyntaxtostypos\nΤο δ.σ. της ΕΣΗΕΜΘ που συνεδρίασε σήμερα το πρωί αποφάσισε να δοθεί το ποσό των 500 ευρώ ως χριστουγεννιάτικο βοήθημα στα 128 μέλη της που έκαναν σχετική αίτηση. Το συνολικό ποσό που θα εκταμιευτεί ανέρχεται λοιπόν σε 64.000 ευρώ έναντι των 70.000 που πρότεινε ο Ασύντακτος Τύπος και έναντι 60.000 που ήταν η πρώτη εισήγηση που έγινε στο προηγούμενο δ.σ. (το ίδιο με το περσινό ποσό). Για 4 μέλη που έκαναν αίτηση θα ζητηθούν περισσότερες διευκρινίσεις για να διαπιστωθεί αν μπορούν να είναι δικαιούχοι του βοηθήματος.\nΤο μόνο νέο στοιχείο που προκύπτει από την αταλάντευτη και προκλητική στάση της εργοδοσίας είναι ότι έγινε δεκτή πρόταση για “moratorium”, δηλαδή αναβολή της ανακοίνωσης των ονομάτων των 12 που απολύονται σε πρώτη φάση, μέχρι να εκπνεύσει η προθεσμία για τις εθελούσιες εξόδους (29/12).\nΗ εργοδοσία εξακολουθεί να εκβιάσει υποστηρίζοντας ότι ήδη έχει αποφασίσει την αναστολή της καθημερινής έκδοσης της εφημερίδας. Μάλιστα, για να υποστηρίξει την απειλή αυτή, συνέδεσε το κλείσιμο του φύλλου με την καταγγελία της σύμβασης (με κατάργηση του επιδόματος θέσης) για 4 στελέχη της εφημερίδας που υποβιβάζονται σε απλούς συντάκτες. Το δ.σ. της Ένωσης αποφάσισε να μην προβεί σε κανενός είδους κινητοποίησης, περιμένοντας κι αυτό την εκπνοή της προθεσμίας για τις “εθελούσιες” εξόδους. Σημειωτέοπν ότι το “πακέτο” της εθελούσιας περιλαμβάνει ως δήθεν μπόνους την επιστροφή του 12,5% της μείωσης μεισθών στην οποία προέβη η εργοδοσία πριν από 11 μήνες, ενώ θα υπολογιστούν και οι μέρες κανονικής αδείας που δεν πήραν οι “εθελοντές”.\nΣε λίγη ώρα θα πραγματοποιηθεί συνάντηση αντιπροσωπείας του δ.σ. της ΕΣΗΕΜΘ (Βοϊτσίδης, Μακρής, Χαλεπλίδου) με τον εκπρόσωπο του εκδότη Θεόδωρο Ρήγα, από την οποία αναμένεται να υπάρξουν, επιτέλους, απαντήσεις σε όλα τα κρίσιμα ερωτήματα των επί 3,5 μήνες απλήρωτων δημοσιογράφων. Πάντως, στην τηλεφωνική επικοινωνία μεταξύ Ρήγα – Βοϊτσίδη που προηγήθηκε, ο πρώτος διαβεβαίωσε ότι δεν θα κλείσει η εφημερίδα. Αναμένουμε να ακούσουμε τους… όρους.\nΥπήρξε καταγγελία ότι 2 μέλη της ΕΣΗΕΜΘ βοηθούν στην έκδοση της εφημερίδας παρά την απεργιακή κινητοποίηση. Αποφασίστηκε να γίνει η υπενθύμιση προς κάθε εμπλεκόμενο ότι αυτό θα σημάνει διαγραφή από το σωματείο. Τέλος σύντομα θα ανακοινωθεί επιδοτούμενο πρόγραμμα σεμιναρίων για άνεργους συναδέλφους που θα δώσει μία μικρή ανάσα σε 100 περίπου μέλη.\n60.000 ευρω για ανεργους δημοσιογράφους\nPosted in ΔΣ ΕΣΗΕΜΘ on 14 Δεκεμβρίου, 2011 by asyntaxtostypos\nΤο Δ.Σ. της ΕΣΗΕΜΘ, στην συνεδρίαση της τετάρτης 14/12 αποφάσισε να διαθέσει ως βοήθημα προς τους ανέργους δημοσιογράφους και όσους βρίσκονται σε μακροχρόνια επίσχεση εργασίας, ποσό ανάλογου ύψους με την περσινή χρονιά (60.000 ευρώ). Μάλιστα εγκρίθηκε αίτημα των απλήρωτων εργαζόμενων του ΑLTER για οικονομική ενίσχυση. Δικαίωμα στο βοήθημα θα έχουν, λοιπόν, όλοι οι εργαζόμενοι που βρίσκονται σε επίσχεση εργασίας και δεν έχουν δεύτερη απασχόληση (Mακεδονία, Aθλητικά Nέα κλπ). Πάντως, ο Ασύνταχτος Τύπος πρότεινε, και θα επιμείνει στην πρόταση αυτή εάν ο αριθμός των αιτήσεων για χορήγηση βοηθήματος είναι μεγάλος, να υπάρξει μεγαλύτερη ανταπόκριση και εκταμίευση μεγαλύτερου ποσού από το ταμείο της ΕΣΗΕΜΘ, δεδομένου ότι βιώνουμε την χειρότερη χρονιά για τον κλάδο από ιδρύσεως της ΕΣΗΕΜΘ.\nΗ αντιπροσωπία των εργαζόμενων στο γραφείο του ΑΛΤΕΡ στην Θεσσαλονίκη που βρέθηκαν στην συνεδρίαση του Δ.Σ., ανακοίνωσαν ότι οι εργαζόμενοι προχώρησαν σε μία ιδιότυπη «κατάληψη» του κτιρίου που στεγάζει τα γραφεία του καναλιού ώστε να αποτρέψουν τον ιδιοκτήτη του ακινήτου να προχωρήσει σε έξωση του ΑΛΤΕΡ, αφού έχει στα χέρια του σχετική δικαστική απόφαση. Οι εργαζόμενοι διανυκτερεύουν στον χώρο και ζήτησαν μία οικονομική βοήθεια για κάποια τρέχοντα μικροέξοδα. Η ΕΣΗΕΜΘ θα τους ενισχύσει με το (ιλιγγιώδες) ποσό των 300 ευρώ.\nOυδέν νεότερο από το μέτωπο του Αγγελιοφόρου πλην μίας νέας πρότασης του διευθυντή της εφημερίδας Τραϊανού Χατζηδημητρίου. Η «πρόταση» περιλαμβάνει μείωση των δικών του αποδοχών και άλλων δέκα διπλοαπασχολούμενων κατά 40%, την μείωση κατά 30% των αποδοχών όσων λαμβάνουν άνω των 3.000 ευρώ μηνιαίως, και κατά 25% στις αποδοχές όλων των άλλων. Όπως τονίζει στην σχετική επιστολή του ο Χατζηδημητρίου η «πρόταση» είναι δική του και δεν είναι σε γνώση της εταιρίας. Υπενθυμίζουμε ότι εκκρεμεί συνάντηση ΕΣΗΕΜΘ-εργοδοσίας το ερχόμενο Σάββατο.\nΑποφασίστηκε η αναβολή της πληρωμένης καταχώρησης στον τύπο του τι συμβαίνει στην εφημερίδα Μακεδονία. Θα επιχειρηθεί η δημοσιοποίηση της κατάστασης και της συμπεριφοράς του εκδότη Γιάννη Ρήγα σε ηλεκτρονικά και έντυπα μέσα χωρίς την καταβολή χρημάτων.\nΚατά τα άλλα, η αντιπρόεδρος της ΕΣΗΕΜΘ για ακόμη μία φορά επιχείρησε να «τραβήξει το αυτί» του υπογράφοντα εκπροσώπου του Ασύνταχτου Τύπου στο Δ.Σ. επειδή πήρε την φοβερή και τρομερή πρωτοβουλία να ζητήσει από τους εργασιακούς εκπροσώπους να καλέσουν τους εργαζόμενους σε συγκέντρωση αύριο Πέμπτη 15/12 στην εφημερίδα, επικαλούμενη λόγους ενότητας.\nΗ απάντηση του υπογράφοντος και… κατσαδιασθέντος ήταν ότι στόχος είναι η ενότητα στην δράση και όχι ενότητα στην αδράνεια. Εξάλλου ουδεμία σημασία έχει ποίος απευθύνει την πρόσκληση αφού οποιαδήποτε σχετική πρωτοβουλία υλοποιεί αποφάσεις τόσο του Δ.Σ. της ΕΣΗΕΜΘ όσο και της εργασιακής συνέλευσης των εργαζομένων στο συγκρότημα. Μακάρι να συγκαλούσε την συγκέντρωση η ίδια. Δεν θα μας πείραζε καθόλου. Δυστυχώς, όμως, προς το παρόν επιβεβαιώνεται η λαϊκή σοφία «όποιος δεν θέλει να ζυμώσει δέκα μέρες κοσκινίζει».\nΠαρεμπιπτόντως, το αυριανό ραντεβού ισχύει, για όποιον επιθυμεί. Ακόμη και για ψυχολογικούς λόγους.\nΑποφασίστηκε να εκτιμηθεί η κατάσταση μετά την απόφαση του δικαστηρίου που θα εκδικάσει την προσφυγή της ΕΡΤ Α.Ε. κατά της απεργιακής κινητοποίησης που προκήρυξε η ΠΟΕΣΥ. Στην πρόταση που είχε κατατεθεί στην εργασιακή συνέλευση της ΕΡΤ για ναύλωση λεωφορείου ώστε να συμμετέχουν όσοι επιθυμούν στην πανελλαδική συγκέντρωση έξω από την Βουλή κατά την συζήτηση της επίμαχης τροπολογίας που κατέθεσαν βουλευτές όλων των κομμάτων αποφασίστηκε για «οικονομικούς λόγους» να πραγματοποιηθεί συγκέντρωση στην πλατεία Αριστοτέλους, έξω από το Ολύμπιον, στις 7μμ της Πέμπτης 15/12.


Raptusr: Sex And The City 2 Theias Review!\nΗ Θεία Μέη ήτανε αποκαρδιωτική στο τηλέφωνο:\n“Εμείς αδερφή το είδαμε εχθές με την Ευρύκλεια και δεν μας άρεσε, πολύ Υπερβολική υπερβολή αλλά δες το σαν επίδειξη μόδας και θα περάσεις καλά”\nΉταν όμως Κυριακή, έβρεχε, οι υπόλοιπες θέλανε να πάνε να δούνε τη Μακρυπούλια στο “King Of Mykonos”, εγώ λεφτά για να δω ελληνική ταινία έχω να δώσω από τότε που βγήκε ο Δεκαπενταύγουστος του Γιάναρη, και στον τοπικό κινηματογράφο είχα μόνο δύο επιλογές.\nΗ το προαναφερθέν Μυκονιάτικο ή το Sex And The City...\nμπήκα [η αλήθεια] σαν βρεγμένη γάτα στην αίθουσα, αφενός μεν γιατί έβρεχε, αφετέρου δε γιατί η απουσία παρέας με έκανε να αισθάνομαι μαλάκας.\nΗ αίθουσα φυσικά πίτα στις μούντζες.\nΕίδα και ένα, δύο στρέητ που τους κουβαλήσανε οι γκόμενες τους και απορώ με την υπομονή των ανθρώπων δηλαδή.\nΗ ταινία είναι μια υπερβολική επίδειξη χλιδής πλούτου και υπερβολής, φτιαγμένη για γκόμενες και αδερφές [όχι απαραίτητα με τη σειρά που τα γράφω]\nΕιδικά ο gay γάμος στην αρχή της ταινίας είναι τόσο Bling και αστραφτερά κιτσάτος που χρειάστηκα γυαλιά ηλίου για να μην τυφλωθώ απο τα στρας και τα γκίτερ!\nΦυσικά δεν περίμενα ούτε να δω Οσκαρικές ερμηνείες, ούτε και σενάριο Αγγελόπουλου.\nΉξερα πολύ καλά τι πάω να δω, και είδα αυτό ακριβώς που μου είπε ο ανιψώλης μου ο Κωστής στο Φατσοβιβλίο το απόγευμα “Δεν είναι εργάρα αλλά δύο ώρες θα ξεφύγεις από την πραγματικότητα”\nΚαι να που λες οι Maybach και να οι χλιδές , τα εξαιρετικά υπερπολυτελή ξενοδοχεία και οι τουαλέτες υπερπαραγωγή.\nΤο Cast τώρα...η S.J. Parker είναι η γνωστή Cheesy Carrie που όλοι αγαπήσαμε και αν εξαιρέσεις ότι έ..όσο να το πεις το γαμημένο, δεν είναι η μπουμπούκα που γνωρίσαμε το1998, συνεχίζει να έχει αυτά τα αναπάντητα και αιώνια ερωτήματα για τις σχέσεις. Δηλαδή χρυσή μου Έξη σεζόν και δύο ταινίες μετά, κυνηγούσες τον MR BIG στη NY. Τελικά τον τύλιξες τον μπουνταλά, σε στεφανώθηκε και είπαμε να ηρεμήσουμε. Ακόμη μωρή έχεις ερωτήσεις?\nΗ Cynthia Nixon παίζει όπως πάντα και αυτό είναι καλό. Απλά θα την έλεγες ίσως λίγο ποιο cool στο παίξιμο της γενικότερα. Πράγμα το οποίο εμένα μου έβγαλε μια απίστευτη συμπάθεια.\nΗ Kristin Davis από την άλλη, δεν ήτανε και ποτέ η τρελή αγάπη μου στη σειρά, συνεχίζει όμως να παίζει με αυτό το “Είμαι Qιουρία με Q κεφαλαίο και δεν θα τα σπάσω όλα εδώ μέσα γαμώ την πουτάνα μου” στυλάκι, το οποίο ειδικά όταν θέλει να κλάψει και κάνει ότι χαμογελάει, μου θυμίζει ψυχασθενή να σου πω την αλήθεια και με φοβίζει...\nΑγάπη μου όμως, οι άνωθεν σε πληροφορώ ότι μοιάζουν με κομπάρσες μπροστά στο όνομα ΔΥΝΑΜΗ που κρατάει το έργο στης πλάτες της.\nΕίναι μουνάρα! Είναι Θεότητα! Έχει τις καλύτερες ατάκες και τους καλύτερους γκόμενους σε όλη την ταινία, αλλά χρυσό μου This Is Samantha!\nΤο πόσο την απόλαυσα δεν λέγεται και δεν μπορείς να φανταστείς πως παίζει η γκόμενα.\nΦυσικά γαμάει τα καλύτερα τεκνά, φοράει τα καλύτερα κοσμήματα, και αν είναι ένας και μοναδικός λόγος για να πας να δεις αυτή την ταινία, είναι αυτή!\nΑν τελικά πας να τη δεις, που και πάλι σου λέω εμένα μoυ άρεσε πολύ αυτή η απουσία σοβαρότητας,\nΣτα Credits Και στα Plus βάλε και τα εξής:\nΤο Soundtrack είναι παρα πολύ καλό. Ειδικά για μένα που ακούω Εθνικ μουσικές. Μεγάλο Plus η Natasha Atlas\nΟι Τέσσερις άσπρες Maybach αξίας 473.200€. έκαστος.....\nΤα Ρούχα γενικά αλλα ειδικά τα Christian Louboutin παπούτσια που αλλάζει κάθε πλάνο η Carrie. Δηλαδή αλλάζουν τόσο συχνά ρούχα που σε δύο πλάνα στη σειρά τις είδα με τα ίδια ρούχα και απόρησα!\nΟ κούκλος Michael T. Weiss που κάνει τον Ιταλό Μπετατζή [χάου καυλωτίκ ιζ δατ?] αδερφό του Athony Marantino.\nΟι Τέσσερις μπάτλερ στο ξενοδοχείο. Αν σου αρέσουν τα Arabian sic θα τους λατρέψεις.\nΗ ομάδα Rugby της Αυστραλίας [Παρακαλέιται ο καποτάκος που είναι φίλαθλος να με διαφωτίσει, είναι αυτά τα ξέκωλα που πόζαραν για το ημερολόγιο?] με μαγιό στην πισίνα!.... No comments!\nΕν κατακλείδι για 2 ½ ώρες ξέφυγα από την πραγματικότητα, γέλασα, ενθουσιάστηκα ταξίδεψα σε μέρη μαγικά και γύρισα σπίτι αν μη τι άλλο σίγουρη ότι πέρασα ένα ευχάριστο βράδυ παρέα με τις φίλες μου.\nΚαι ας μπήκα μόνος στην αίθουσα.